text:
«Hazyna» — «Balkan»
XXIII Milli çempionatymyzyň Ýokary ligasynyň 20-nji tapgyryna Türkmen döwlet ykdysadyýet we dolandyryş institutynyň futbol meýdanynda oýnaljak «Hazyna» — «Balkan» duşuşygy bilen badalga berler. Tomusky dynç alyş möwsüminde «Balkandan» iki oýunçyny dagy düzümine goşup, geçen aýlawlardaka görä güýçlenmäge synanşyk eden ýer eýeleri geçen tapgyrda ýaryş tertibiniň öňdebaryjysy «Altyn asyryň» 3 goluna diňe Guwanç Abylowyň dürs ýerine ýetiren 11 metrlik jerime urgusy bilen jogap berip bildiler. Ýaryş senenamasyndan hem görnüşi ýaly, «Hazyna» bu gezek hem güýçli garşydaş bilen duşuşýar. Aslynda Ýokary liga ýaryşyna ilkinji gezek gatnaşýan bolsaň, hemme garşydaşlaryň güýçli ýaly, ýöne «Hazyna» özüniň güýçli garşydaşlara mynasyp garşylyk görkezip biljek topardygyny birnäçe ýola subut etdi. Onuň öz meýdanynda «Şagadam», «Merw» ýaly güýçli toparlary ýeňip, HTTU bilen oýnunyň deňme-deň tamamlanandygyny ýatlalyň!
Şeýle-de bolsa, ýeňiş şu duşuşygy geçirýän toparlaryň ikisi üçin hem zerur. Olara ýeke-ýekeden syn berip geçeliň!
Eger duşuşykda «Hazyna» ýeňiş gazansa, onda bu ýeňiş ýer eýelerine eýeleýän ornuny bir basgançak ýokary galdyrmaga hem mümkinçilik berýär. Çünki «Hazynadan» bary-ýogy bir utuk köp toplap, 6-njy ýerde barýan HTTU tapgyrda myhmançylykda «Aşgabat» bilen duşuşýar. «Aşgabadyň» bu ýylky düzüminiň HTTU-nyňkydan güýçlüdigini geçen aýlawlarda gördük. Diýmek, «nebitçileri» ýeňip bilse, «Hazyna» 6-njy orna çykmaga mümkinçilik döräp biler. «Ykdysadyýetçiler» ýeňilse welin, onda tapgyrda ýaryş tertibiniň iň soňky ornunda barýan «Daşoguz» bilen duşuşýan we ýeňşine garaşylýan «Merw» 7-nji orna çykyp biler.
Eger duşuşykda «Balkan» ýeňiş gazansa, topar ýaryş tertibiniň üçünji ornundaky ýerini has berkidip, «Ahal» bilen arany ýygyrmaga-da mümkinçilik alyp biler. Ýöne bu «Altyn asyr» — «Ahal» oýnunyň netijesine bagly. Utulyş «nebitçiler» üçin hem howply. Tapgyrda ýaryş tertibinde «Daşoguzdan» bary-ýogy bir basgançak ýokarda barýan «Energetik» bilen duşuşjak «Şagadam» häzir «Balkandan» 2 utuk yzda barýar. «Şagadamyň» üçünji orna geçmegi üçin «Balkanyň» ýekeje gezek utulmagy ýeterlik.
Indi birnäçe tapgyr bäri «sessiz» oýnaýan, üçünji aýlawdan başlap bolsa, hüjümdäki liderligini Aleksandr Boliana gideren Myrat Ýagşyýewe hem tijenmek gerek. Hüjümçi şu tapgyrda hem tapawutlanyp bilmese, birinji basgançakdaky ornuny soňky tapgyrlarda örän netijeli oýun görkezýän Süleýman Muhadowa («Altyn asyr») gidirip biler.
«Hazyna» — «Balkan» duşuşygyndan käbir sanlara hem garaşyp bileris. Ine, olar:
- Eger duşuşykda «Balkan» ýeňiş gazansa, onda bu ýeňiş topar Ýokary ligadaky 400-nji ýeňşi bolar.
- «Hazyna» şu tapgyrda Ýokary ligadaky 20-nji duşuşygyny geçirer.
- Eger duşuşyk «Hazynanyň» utulyşy bilen tamamlansa, onda bu utulyş «Hazynanyň» Ýokary ligada 10-njy gezek utulyşy bolar.
- Duşuşykda «Hazyna» derwezesinden ýekeje gol geçirtse,
- Eger «Hazyna» şu duşuşykda öz derwezesine ýekeje pökgini goýbertse, topar şu möwsümde öz derwezesine 10 we ondan kän gol geçirden 5-nji topar bolar.
«Hazyna» bilen «Balkanyň» arsynda şu möwsümde geçen duşuşyklaryň netijeleri:
Birinji aýlaw: 2-nji tapgyr (16.03.2015 ý.) «Hazyna» – «Balkan» — 1:2
Ikinji aýlaw: 11-nji tapgyr: (16.05.2015 ý.) «Balkan» — «Hazyna» — 4:0
«Aşgabat» — HTTU
Şu möwsümde 2007-2008-nji ýyllardaky oýnuny ýatladýan «Aşgabat» HTTU-nyň derwezesinden pökgi geçirmegiň ussady. Muňa geçen iki aýlawyň «Aşgabadyň» geçiren 8 goluna HTTU-nyň bary-bogy bir gol bilen jogap berendigi hem görkezýär. Janköýerleriň aglabasy şu oýunda hem «Aşgabadyň» ýeňşine garaşýarlar. Ýöne üçünji aýlawa güýçlendirilen düzümde gelen HTTU hem mynasyp garşylyk görkezse gerek. Birnäçe ýyllap HTTU-nyň kapitany bolan Dawid Sarkisow bolsa ilkinji gezek öňki toparyna garşy meýdana çykar.
Duşuşykda «Aşgabat» ýeňiş gazansa, topara eýeleýän ornuny ýokarlandyrmaga hem mümkinçilik dörär. Ýöne bu «Şagadamyň» myhmançylykda «Energetik» bilen geçirjek duşuşygynyň netijesine bagly bolar. Edil häzirki ýagdaýda ýaryş tertibiniň 5-nji basgançagynda barýan «Aşgabadyň» utugy «Şagadamyňkydan» bary-ýogy bir utuk az. «Aşgabat» duşuşykda ýeňlänýende-de eýeleýän ornuny ýitirmez, ýöne ýokarky orunlara çykmak mümkinçiligi has azalar.
Utulyş HTTU üçin has howply. 6-njy orunda galmak üçin talyplara diňe ýeňiş gerek. Deňligiň hem kanagatlandyrjagy näbelli. Çünki topar bilen 7-nji orundaky «Hazynanyň» arasynda bary-ýogy bir utuk tapawut bar. «Daşoguzy» ýeňmegine garaşylýan «Merw» hem HTTU-nyň yzyndan ýetip biler.
Şu tapgyrda «Aşgabat» Ýokary ligadaky 270-nji duşuşygyna çykar.
«Aşgabat» bilen HTTU-nyň arasynda şu möwsümde geçirilen duşuşyklaryň netijeleri:
Birinji aýlaw: 2-nji tapgyr (16.03.2015 ý.), «Aşgabat» – HTTU — 4:1
Ikinji aýlaw: 11-nji tapgyr (15.05.2015 ý.), HTTU – «Aşgabat» — 0:4
«Daşoguz» — «Merw»
Geçen möwsümlerde bolşy ýaly, «Daşoguz» futbol topary bu möwsümde-de başarjaň däl. Topar şu wagtda diňe diňe bir duşuşykda ýeňiş gazanyp, bir duşuşygyny hem deňlik hasap bilen tamamlady. Galan 17 duşuşykda topar garşydaşlaryndan asgyn geldi. Tapgyrda ýeňiş ýa ýeňliş «Daşoguz» üçin hiç zady üýtgetmez. Ýöne myhmançylykda «Daşoguzy» ýeňip bilse, «Merw» goşa üstünlikleri gazanyp bilmegi mümkin. Bu barada ýokarda-da ýazypdyk.
«Daşoguz» şu tapgyrda Ýokary ligadaky 590-njy duşuşygyny geçirer. Eger ýer eýeleri myhmanlardan ýeňläýse, onda bu olaryň Ýokary ligadaky 340-njy utulyşy bolar. Eger «Daşoguz» şu duşuşykda öz derwezesine ýekeje gol geçirtse, onda topar şu möwsümde öz meýdanynda derwezesine 30 gol geçirden ilkinji topar bolar.
Ýokarda-da belleýşimiz ýaly, duşuşykda «Merw» ýeňer diýip çaklanylýar. Şeýle bolsa-da, şu möwsümde «Daşoguz» «Merwden» entek uly hasap bilen asgyn gelip görenok. Ýöne futbol garaşylmaýan wakalara baýlygyny edip, «Daşoguz» ýeňiş gazanaýsa hem hiç zada haýran galmaly däl. Çünki «Daşoguz» ýeňibem bilýän topardygyny «Hazyna» bilen bolan duşuşykda subut edipdi.
«Daşoguz» bilen «Merwiň» arasynda şu möwsümde bolan duşuşyklaryň netijeleri:
Birinji aýlaw: 2-nji tapgyr (15.03.2015 ý.), «Daşoguz» – «Merw» — 0:1
Ikinji aýlaw: 11-nji tapgyr (16.05.2015 ý.), «Merw» — «Daşoguz» — 2:0
«Energetik» — «Şagadam»
«Energetik» bilen «Şagadamyň» arasynda 2-nji tapgyrda bolan duşuşygy ýatlalyň. Şonda «Şagadam» Ýokary liganyň täze wekilini ýeňse-de ýeňipdi welin, bu ýeňiş topara gaty kyn düşüpdi. «Energetigiň» derwezesine 3 pökgi girizen «Daşoguz» öz derwezesinde-de 2 gol dagy görüpdi. Şonuň üçin Amanmyrat Meredowyň şägirtleri bu duşuşyga arkaýynlyk bilen gelendirler öýdüp bolmaz. Geçen tapgyrlarda-da nygtaýşymyz ýaly, «Energetik» öz meýdanynda garşydaşlaryna mynasyp garşylyk görkezip bilýän topar.
Belki ýeňiş ýa ýeňliş «Energetigiň» ýaryş tertibindäki ýerini üýtgetmän biler, ýöne ýeňilmek «Şagadam» üçin howply. Çünki tapgyrda HTTU-ny kabul etjek «Aşgabat» edil häzir «Şagadamdan» bary-ýogy bir utuk yzda.
Şu tapgyrda geçiriljek duşuşyk ýer eýeleri üçin ýubileý duşuşykdyr. «Energetikçiler» Ýokary ligada 20-nji gezek ýaşyl meýdana çykarlar.
«Energetik» bilen «Şagadamyň» arasynda şu möwsümde geçirilen duşuşyklaryň netijeleri:
Birinji aýlaw: 2-nji tapgyr (15.03.2015 ý.), «Energetik» — «Şagadam» — 2:3
Ikinji aýlaw: 11-nji tapgyr (16. 05. 2015 ý.), «Şagadam» — «Energetik» — 3:0
«Altyn asyr» — «Ahal»
Gysgaça tapgyryň, belki-de çempionatyň iň esasy duşuşyklarynyň biri. Döwür dolanyp Milli çempionatymyzyň öňdebaryjylygyny öz ellerine geçiren «Altyn asyr» bilen «Ahal» şu möwsümde 3-nji gezek duşuşýar. Ýa-da başgaça aýtsak, iň netijeli oýunçylaryň sanawynda 2-nji we 3-nji orunlarda barýan, soňky tapgyrlarda bolsa janköýerlerini yzygiderli begendirmegi we haýran galdyrmagy başaryp gelýän Süleýman Muhadow bilen Altymyrat Annadurdyýewiň duşuşygy. Eger Süleýman geçen tapgyrlardaky «işjeňligini» dowam etdirip, bu tapgyrda-da tapawutlanyp bilse, onda iň netijeli hüjümçileriň sanawynyň başyna geçmäge mümkinçilik alar. Geçen möwsümlerde-de iň netijeli hüjümçi bolmaga dalaşgär bolan hem bolsa, entek öz karýerasynda ýeke gezek hem ÝOKARY LIGANYŇ BOMBARDIRI bolup görmedik Süleýman Muhadow şu ýyl şol arzyly pellä ýetermi ýa-da ýene ikinjilik ýa üçünjilik bilen galyberermi, muny möwsümiň soňy aýdar. Ýöne şu möwsümde Süleýmandyr Myrat Ýagşyýewi «Ahalyň» täze ýyldyzy Altymyrat Annadurdyýew hem arkaýynlaşmaga goýanok.
Süleýman arany açarmy ýa Altymyrat öňdebaryjylara has ýakynlaşarmy? Belki iň netijeli hüjümçileriň ikisi hem tapawutlanyp bilmez. Garaz, näme bolsa-da tapgyryň iň esasy duşuşygynyň tapgyryň iň gyzykly oýny hem boljakdygy şübhesiz.
Entek şu möwsümde «Altyn asyry» utup görmedik hem bolsa «Ahalyň» şu duşuşykda ýeňiş gazanjakdygyna ynanyp bolar. Eger şu başartsa, «Ahal» «Altyn asyr» bilen arany 8 utuga çenli ýygrar. Ýok, eger tersine bolsa, «Altyn asyr» iň ýakyn garşydaşyndan 12 utuk ara açar. Bu bolsa soňky ýyllaryň rekord derejesi bolar. Duşuşygyň deňlik bilen tamamlanmak ähtimallygy hem bar.
Şu duşuşygyň ýüze çykaryp biläýjek beýleki sanlary:
- Eger «Altyn asyr» ýeňiş gazansa, şu möwsümde öz meýdanynda iň köp ýeňiş gazanan topar bolar. Häzire çenli öz meýdanynda geçirilen duşuşyklarda «Altyn asyr» bilen «Balkanyň» her biriniň 7 ýeňşi bar.
- Eger «Altyn asyr» ýeňiş gazansa, bu toparyň bassyr 9-njy ýeňşi bolar.
- Eger «Ahal» ýeňiş gazansa, bu toparyň bassyr 6-njy ýeňşi bolar.
«Altyn asyr» bilen «Ahalyň» arasynda şu möwsümde geçirilen duşuşyklaryň netijeleri:
Birinji aýlaw: 2-nji tapgyr (03.05.2015 ý.), «Altyn asyr» — «Ahal» — 1:1
Ikinji aýlaw: 11-nji tapgyr (24. 06. 2015 ý.), «Ahal» — «Altyn asyr» — 0:2


c: text/html

text:
“Roýter” habar agentliginiň maglumatyna görä, Türkmenistanyň hökümeti Orsýetiň MTS öýjükli telefon kompaniýasynyň iş lisenziýasynyň möhletini bir aý togtadypdyr. Bu togtatma 21-nji dekabrdan güýje girer. MTS-iň häzirki lisenziýasynyň möhleti 2012-nji ýylyň 1-nji fewralynda tamamlanmalydy.
Çaklamalara görä, Türkmenistanyň hökümeti MTS kompaniýasynyň girdejisinden töleýän pulunyň has köp bölegini almak isleýän bolmagy mümkin. Häzirki wagt MTS girdejisiniň 20 prosentini Türkmenistanyň býujetine geçirýär.
MTS kompaniýasy eýýäm ikinji gezek Merkezi Aziýa regionynda şeýle problemalar bilen ýüzbe-ýüz bolýar. Bäş ýyl mundan owal MTS kompaniýasy Gyrgyzystanyň iň uly operatory “Bitel” kompaniýasyna bolan eýeçilikden mahrum edilipdi. Şunuň bilen baglylykda, sud işi entegem dowam edýär.

robotstxt: allowed

filter: keep


text:
Türkmenistanyň Bilim ministrligi 2015/2016-njy okuw ýyly üçin Belarus Respublikasynyň ýokary okuw mekdeplerine seçip alyş işine başlady.
Belarus Respublikasynyň ýokary okuw mekdeplerine umumy orta ýa-da orta hünär bilimli, ýaşy 35-den geçmedik Türkmenistanyň raýatlary giriş synaglarynyň netijeleri boýunça bäsleşik esasynda kabul edilýär.
Hünärleriň sanawy, Belarus Respublikasynyň ýokary okuw mekdeplerine okuwa kabul etmekligiň sany, şeýle hem okuwyň şertleri baradaky maglumatlary Magtymguly adyndaky Türkmen döwlet uniwersitetiniň kabul ediş toparyndan alyp bolar.
Resmi iş kagyzlary Aşgabat şäherinde Magtymguly adyndaky Türkmen döwlet uniwersitetiniň kabul ediş topary tarapyndan 2015-nji ýylyň awgust aýynyň 14—23-i aralygynda kabul edilýär.
Resmi iş kagyzlarynyň sanawy:
- Türkmenistanyň raýaty üçin bellenen nusga boýunça arza we sowalnama;
- Belarus Respublikasynyň ýokary okuw mekdeplerine okuwa iberilýän daşary ýurt raýatynyň bellenen nusga boýunça sowalnamasy;
- umumy orta (ýa-da orta hünär) bilim baradaky resminama (asyl nusgasy) we onuň rus diline resmi terjimesi;
- Türkmenistanyň Saglygy goraýyş we derman senagaty ministrligi tarapyndan bellenen nusgadaky saglyk güwänamasy (Türkmenistanyň çäginden daşary ýurtlardaky ýokary okuw mekdeplerine girmek barada dalaş edýän raýatlaryň saglyk güwänamasy);
- soňky okan ýa-da işlän ýerinden (harby bölümden) häsiýetnama;
- 3x4 möçberde alty sany fotosurat;
- işleýänler üçin zähmet depderçesiniň tassyklanan göçürmesi;
- giriş synaglaryndan üstünlikli geçen ýagdaýynda döwlet orta we ýokary hünär bilim edaralaryna kabul edilende artykmaçlyklardan peýdalanýan mekdep okuwçylarynyň dersler boýunça döwlet bäsleşiginiň ýeňijileri, umumybilim dersleri boýunça halkara bäsleşiklerine gatnaşan Türkmenistanyň ýygyndy toparynyň agzalary şol ýagdaýlary tassyklaýan degişli resminamanyň asyl nusgasyny tabşyrýar.
Bulardan başga-da, okuwa girmäge isleg bildirýän ýokarda görkezilen resminamalar bilen birlikde resminamalary kabul edýän iş toparyna aşakdakylary görkezýär we nusgalaryny tabşyrýar:
- Türkmenistanyň raýatynyň pasportyny hem-de Türkmenistanyň raýatynyň Türkmenistandan gitmek we Türkmenistana gelmek üçin pasportyny;
- Türkmenistanyň Ýaragly Güýçlerinde harby gullugy geçenler harby şahadatnamasyny, harby gullugy geçmedik ýigitler ýazylyş şahadatnamasyny we ýaşaýan ýeri boýunça harby wekillikden güwähatyny.
Uniwersitetiň kabul ediş topary zerur bolan ýagdaýynda Belarus Respublikasyna okamaga gitmek üçin zerur bolan goşmaça maglumatlary dalaşgärlerden sorap biler.
Nädogry berlen maglumatlar we resmi iş kagyzlary üçin dalaşgär şahsy jogapkärçilik çekýär.
Giriş synaglary we seçip alyş işi 2015-nji ýylyň awgust aýynyň
26—28-i aralygynda Magtymguly adyndaky Türkmen döwlet uniwersitetinde (Aşgabat ş.) geçirilýär.
Giriş synaglary umumybilim berýän derslerden test, şeýle hem Türkmenistanyň taryhyndan söhbetdeşlik görnüşinde geçirilýär.
Test — ýazmaça, söhbetdeşlik — Türkmenistanyň döwlet dilinde dilden geçirilýär.
Test we söhbetdeşlik Türkmenistanyň orta mekdepleriniň okuw maksatnamalarynyň esasynda geçirilýär.
Giriş synaglarynyň tertibinde bellenen wagtda synaglara gelip bilmedikler ýa-da synaglaryň birinden geçip bilmedikler ondan soňky synaglara goýberilmeýär.
Magtymguly adyndaky Türkmen döwlet uniwersitetiniň salgysy: Aşgabat ş., Saparmyrat Türkmenbaşy şaýoly, 31; tel.: 94-69-90, 94-54-29.


text:
Sagdynlyk. Ruhubelentlik. Dostluk.
Bir zalda dört ýaryş
Paýtagtymyzdaky täze Küşt-şaşka mekdebi öz binasynda ilkinji milli ýaryşlary kabul etdi. Bu ýerde bir wagtyň özünde 10, 12,16 we 18 ýaşa çenli toparlarda küşt boýunça Türkmenistanyň 4 sany ýaryşlary geçirildi. Intellektual bäsleşikler ýurdumyzyň welaýatlarynyň bäşisinden we Aşgabat şäherinden küştçüleriň 150-ä golaýyny ýygnady.
Ýaryşa gatnaşyjylaryň iň ýaş toparynda iň gowy taýýarlygy lebaply küştçüler görkezdiler. Aýratyn-da oglanlaryň toparynda Wepaly Hallyniýazow mümkin bolan 15 utukdan 15-sini toplap, ýokary netijäni görkezdi. Bu ýaryşyň jemleri boýunça iň gowy görkeziji boldy.
Gyzlaryň toparynda Lebap welaýatyndan Läle Şöhratowa we Maral Zeripjanowa öz çykyşlaryny birmeňzeş görkeziji — 14,5 utuk bilen tamamladylar. Şeýle ýagdaýlarda eminler topary küştçüleriň özara duşuşygynyň netijesini we olaryň sport koeffisientiniň gatnaşygyny göz öňünde tutýar. Emma bu görkezijiler boýunça hem gündogar sebitiň wekilleri birmeňzeş ýagdaýda galdylar. Mesele goşmaça bäsleşikde çözülip, ol netijede ýeňiş gazanan L. Şöhratowanyň peýdasyna tamamlandy.
Küştçi gyzlaryň bu toparynda ilkibaşda 2013-nji ýylda ýedi ýaşa çenli mekdep okuwçylarynyň arasynda geçirilen dünýä çempionatynyň ýeňijisi we 2014-nji ýylda ýetginjekleriň arasynda dünýä bäsleşiginiň bürünç medalynyň eýesi Bägül Ezizowa öňdebaryjy hasaplanýardy. Emma häzirki ýaryşlaryň görkezişi ýaly, üçünji orny eýelän B. Ezizowanyň indi Lebapdan iki sany bäsdeşi ýüze çykdy. Olar indi milli ýygyndy topardaky orun üçin esasy bäsdeşler bolup durýarlar.
Galan üç toparda Aşgabat şäheriniň sport komitetiniň küşt boýunça sport mekdebiniň wekilleri ýeňiş gazandylar. Şol sanda 18 ýaşa çenli toparda gyzlaryň arasynda geçirilen ýaryşlarda hem şeýle boldy. Bu ýerde birinji orun üçin küştçi gyzlaryň ikisi — paýtagtymyzyň toparyndan
Ogulgerek Atabaýewa we Lebap welaýatyndan Maral Rozyýewa bäsleşip, utuklaryň birmeňzeş sanyny — her haýsy 13 utukdan topladylar. Aşgabatly türgen gyz sport koeffisientiniň gatnaşygynda ýeňmegi başardy.
Şu ýaş toparynda oglanlaryň arasynda 14 utuk toplan Rustem Nazarow öňe saýlanmagy başardy.
Nobatdaky, has ynamly ýeňşi Saparmyrat Atabaýew gazandy. Ol 100 göterim netije gazanyp, 14,5 utuk toplamagy başardy. Tamamlanan ýaryşyň netijeleri oňa dürli ýaş toparlarynda Türkmenistanyň bäsleşiklerinde gazanylan ýeňişleriniň sany boýunça iň ýokary görkezijini berkitdi. Indi S.Atabaýewiň milli sport giňişliginde gazanan altyn medallarynyň sany 20-ä golaýlady. Bu ýaş küştçi 2012-nji ýylda Norwegiýanyň Tromso şäherinde geçirilen Bütindünýä küşt olimpiadasynyň altyn medalyny gazanyp, 16 ýaşa çenli küştçüleriň toparynda ýeňiş gazanmagy başardy.
Gyzlaryň arasynda şol ýaş toparynda Jeren Öwezowa ýeňiş (11,5 utuk) gazandy. 12 ýaşa çenli toparda hormat münberiniň iň ýokarky basgançagyna aşgabatly Azat Nurmämmedow we Merjen Batyrowa çykdylar. Olaryň her biri 13,5 utukdan topladylar.
Şu gün Wengriýanyň paýtagty Budapeşt şäherinde küşt boýunça däbe öwrülen “First Saturday” halkara ýaryşy badalga aldy. Oňa dünýäniň ençeme ýurdundan, şol sanda Türkmenistandan küştçüleriň ýüzlerçesi gatnaşýar. Biziň toparymyza halkara sport ussatlary Maksat we Ýusup Atabaýewler, Suhrab Semiýew, Gurbangeldi Amangeldiýew we beýlekiler wekilçilik edýärler. Halkara ýaryşyň ýeňijileri we baýrak eýeleri 18-nji martda kesgitlener.
Habarlar #Küşt
- Soňky habarlar
Ýaş küştçüsiniň üstünligi11 Dekabr, 2016 (14:46)
- Soňky habarlar
Küşt boýunça dünýä çempionatynda altyn we kümüş medallar01 Noýabr, 2016 (11:10)
- Soňky habarlar
Türkmen küştçüleri Aziýanyň çempionatynda hem-de Moskwada geçirilen ýaryşda tapawutlandylar19 Iýul, 2016 (10:41)
- Soňky habarlar
Küşt: halkara ýaryşlaryndaky üstünlikler15 Iýul, 2016 (11:05)
- Soňky habarlar
Küşt: geljekki çempionlaryň mekdebi21 Maý, 2016 (00:54)
- Soňky habarlar
Türkmenistanyň güýçli küştçüleri Budapeştde geçirilýän “First Saturday” halkara ýaryşyna gatnaşar03 Maý, 2016 (16:46)
- Soňky habarlar
Ýazky ýaryşlar güýzde Bakuda geçiriljek Bütindünýä küşt olimpiadasyna gatnaşmak üçin milli ýygyndyny kesgitlär02 Mart, 2016 (18:41)
- Soňky habarlar
Küşt bilen meşgullanyp başlaýanlar üçin kitap neşir edildi: taryhdan käbir maglumatlar we 300 küşt meselesi02 Mart, 2016 (18:38)
- Soňky habarlar
Ýokary küşt toparynyň agzalarynyň sany artdy27 Ýanwar, 2016 (22:09)
- Soňky habarlar
Täze ýylda halkara ýaryşlaryndaky ilkinji ýeňişler21 Ýanwar, 2016 (15:48)
- Soňky habarlar
Türkmenistanyň çempionatlarynyň ikisiniň ýeňijileri kesgitlenildi01 Oktýabr, 2015 (21:11)
- Soňky habarlar
Türkmenistanyň wekilleri küşt boýunça dünýä kubogy ugrundaky ýaryşlara gatnaşarlar21 Iýun, 2015 (21:57)
- Soňky habarlar
Maksat Atabaýew — 2015-nji ýylda Türkmenistanyň iň gowy küştçüsi30 Aprel, 2015 (22:09)
- Soňky habarlar
Sagdyn durmuş ýörelgesiniň ýurdy02 Aprel, 2015 (22:24)
- Soňky habarlar
Bahar baýramyna bagyşlanan üstünlikler18 Mart, 2015 (22:40)
- Soňky habarlar
Bir zalda dört ýaryş05 Mart, 2015 (22:49)
- Soňky habarlar
Türkmen küştçüleriniň medallary we rekordlary22 Fewral, 2015 (22:53)
- Soňky habarlar
Halkara bäsleşiklerinde gazanylan nobatdaky ýeňişler31 Awgust, 2014 (19:44)
- Soňky habarlar
Küştçüler ýeňiş ruhunda çykyş edýärler24 Awgust, 2014 (19:47)
- Soňky habarlar
Türkmen küştçüleriniň halkara ýaryşynda gazanan nobatdaky üstünligi23 Iýul, 2014 (20:06)


text:
«Washington Post» gazetiniň habarçysy Jeýson Rezaiana türmede maşgalasy bilen baýamçylyk naharyny iýmäge rugsat berildi, ol indi 500 günden gowrak wagt bäri Eýranyň tussaghanasynda saklanýar.
“Biz kärdeşimiz Jeýsonyň ejesi Mari we aýaly Ýegi bilen baýramçylyk naharyny edinmegine rugsat berilmeginden örän hoşal bolduk» diýip, gazetiň ýerine ýetiriji redaktory Martin Baronyň 25-nji dekabrdaky beýanatynda aýdylýar.
«Bu 522 gün bäri adalatsyz tussaglykda saklanýan hormatly we bigünä adamyň ýanyna barmaga berlen seýrek rugsat» diýip, beýanatda aýdylýar.
39 ýaşyndaky eýran we amerikan raýaty Jeýson Rezaian şu ýylyň başynda ýapyk gapylaryň arkasynda sud edilip, içalyçylykda aýyplandy.


text:
Orsýetli žurnalist Anna Politkowskaýanyň öldürilmeginiň üç ýyllygy mynasybetli onuň hatyrasyna şu gün Moskwada protest gurnaýarlar.
Bu demonstrasiýa onuň Moskwadaky öýünde atylan wagtyna gabat getirlip başlanýar. Ol mundan üç ýyl ozal Praga wagty bilen sagat 2 den 3-minut geçende atylyp öldürilipdi.
Bu proteste Orsýetiň öňki premýer-ministri Mikhaýyl Kasýanow we onuň Nowaýa Gazeta neşirindäki kärdeşleri bilen bir hatarda ady agzalýan žurnalistiň oglunyň hem gatnaşýanlygy aýdylýar.
Ýeri gelende ýatladyp geçsek, Politkowskaýa Çeçenistanda adamlaryň hak-hukuklarynyň kemsidilmegi barada ýiti makalalar ýazardy. Ol Orsýetiň lideri Putini hem tankyt ederdi.


text:
Ýurduň orta-solçy gatlagynyň ozal umyt baglan syýasatçysy bolan Deniz Baýkalyň ýerine ýaňy-ýakynda “Jumhuriýet Halk partiýasynyň” ýolbaşçylygyna saýlanan 62 ýaşly Kylyçdarogludyr. Onuň 90 ýyla golaý mundan ozal täze Türkiýäniň düýbüni tutan Mustafa Kemal Atatürk tarapyndan gurlan partiýany, uzak wagtdan soň, häkimiýet başyna getirmegine garaşylýar.
71 ýaşly Deniz Baýkala, umuman, reformalaryň öňünde duran böwet diýip garalýardy. Kylyçdarogly öz hyjuwly çykyşynda partiýany häkimiýet başyna getirmegi wada edip, özgerişleriň o diýen uzakda däldigini aýtdy. Onuň beren ýene bir wadasy – Ärdoganyň “Adalat we Galkynyş partiýasynyň” hökümetinden gözbäş alýan korrupsiýa garşy göreşmek hem-de garyplaryň aladasyny etmekdir.
Kylyçdaroglunyň töweregindäki şowhun “Adalat we Galkynyş partiýasyna” hem täsir etmän durmady. Bu partiýa indi öňdäki saýlawlarda häkimiýet başyndan giderinden gorkýar.Amatly pursat
Stambulyň Bilgi Uniwersitetiniň professory Soli Özeliň garaýşyça, “Jumhuriýet Halk partiýsyny” öňki derejesine ýetirip, häkimiýet başyna getirmek üçin Kylyçdarogly üçin bu bir amatly pursat bolup durýar.
“Bolýan bu täze ösüşleriň hökümeti biynjalyk edýänligi belli zat. Meniň pikirimçe, ýurtda köp adamlaryň özgeriş bolmagyny talap edýänligine şübhe ýok. Munuň sebäbi hem bir tarapdan, “Adalat we Galkynyş partiýasynyň” argynlygy. Beýleki tarapdan-da, çözülmän ýatan problemalar köp. Ýene bir tarapdan bolsa, ençeme ýyllap häkimiýet başynda bolan “Adalat we Galkynyş partiýasynyň” tekepbirligi indi adamlara ýaranok” diýip, Özel aýdýar.
Adamlary bu partiýadan gaçyran Baýkal.
Özeliň pikiriçe, Kylyçdarogly baradaky umytlaryň başa barmazlygy-da mümkin: “Ondan aşa köp zatlara garaşylýandygyna gürrüň ýok. Onuň muňa näderejede taýynlygynyň bardygyny bilemok. Mysal üçin, daşary syýasat barada eden çykyşy-ha bir öwerlik zat däldi. Ol özgeriş üçin umyt bolup durýar. Ýöne “Jumhuriýet Halk partiýasy” aňsatlyk bilen özgerjek partiýa däl. Men oňa üstünlik arzuw edýärin, ýöne etjek bolýany gaty kyn iş”.
Adamlary alada goýýän zat – partiýanyň hatarlarynda Baýkalyň täsiriniň henizem dowam edýänligi, onuň özüniň hem sahnadan doly çekilmänligi.
Aktiwist Bedri Baýkam: “Adamlary bu partiýadan gaçyran Baýkal – diýýär. - Ol adamlaryň partiýadan ýüz öwürmegine, syýasatdan çekilmegine ähmiýet bermedi. Köp adamlar başga partiýalara geçdiler. “Jumhuriýet Halk partiýasyndan” çykarylan adamlar-da boldy. Kylyçdarogly baştutan saýlanansoň, ýagdaý üýtgäp ugrady we indi ol adamlar yzlaryna gelip başladylar”.


text:
Meşhur aktrisa Angelina Jolieniň täze filminiň ekranlarda görkeziljek wagty belli boldy.
“Deňziň kenarynda” atly bu filmiň premýerasy, ýagny köpçülige görkeziliş dabarasy 13-nji noýabyrda geçiriler.
Gürrüňi edilýän filmde Joile adamysy Brad Pitt bilen bilelikde baş rollary ýerine ýetirýärler.
Filmde geçen asyryň 70-nji ýyllarynda bolup geçen waka şekillendirilýär.
Bu filmde amerikaly bir ýazyjy öz aýaly bilen bilelikde Fransiýa gidýär. Olaryň aragatnaşyklary dartgynly bolany sebäpli, bu sapar olaryň maşgala durmuşlaryny halas etmäge gönükdirilen sapar bolup durýar.
“Bu film bir tarapdan ýitgiler sebäpli gowşan, beýleki bir tarapdan bolsa, söýginiň güýji bilen örän berk synaglardan üstün çykan gatnaşyklar hakyndadyr. Bu derdiňe nähili çäre tapmak, nähili gowulaşmak we öz täleýiňe gujak açmak hakyndaky hekaýadyr” diýip, Jolie belleýär.
Jolie we Pittiň Fransiýada jaýy bolup, olar tomus aýlaryny şol jaýda geçirýärler. Şol sebäpden olar fransuz medeniýeti we ýaşaýyşy bilen ýakyndan tanyşdyrlar.


text:
Aşgabady ösdürmegiň 13-nji tapgyrynda gurlan edara binalarynyň hatarynda Türkmenistanyň Ministrler Kabinetiniň ýanyndaky Gidrometeorologiýa baradaky milli komitetiniň täze binasy hem dabaraly ýagdaýda açyldy.
Gidrometeorologiýa baradaky milli komitetiň täze binasynyň daşky keşbinde onda ýerleşen edaranyň işiniň özboluşlylygyny şöhlelendirýär. Merkezi binanyň iki ganaty bolup, olaryň keşbi termometrleri ýatladýar.
Binanyň üçeginde ýerleşdirilen tehniki enjamlaryň – Türkmenistanyň ähli künjeklerinden gidrometeorologiki maglumatlary kabul edýän ýörite enjamlaryň üsti binagärlik bezeg ulgamlary bilen ýapyldy.
Binanyň merkezi girelgesiniň ýokarsynda uly göwrümli monitor ornaşdyrylypdyr, onda her üç sagatdan üýtgeýän meteomaglumatlar, şeýle hem Türkmenistanyň tebigy landşaftlarynyň köpdürlüligi şöhlelendirilýär.
Gidrometeorologiýa baradaky milli komitetiniň täze binasynyň esasy aýratynlygy onuň tehniki üpjünçiligi bilen baglanyşyklydyr. Diňe bir binanyň özünde – maglumatlary awtomatlaşdyrylan usulda ýygnaýan merkezde däl, eýsem, tutuş Türkmenistan boýunça, şol sanda deňiz we derýa gämilerinde ýerleşdirilen döwrebap enjamlaryň sanawy hem-de mümkinçilikleri haýran galdyrýar. Häzirki wagtda 100-den gowrak gidrometeorologiýa beketleri bilen birlikde, 4 sany welaýat gidrometeorologiýa merkezi hem döredilýär.
Atmosferanyň metegörkezijileri baradaky maglumatlary yzygiderli ýygnamak we meteomaglumatlary döretmek işini Türkmenistanyň welaýatlaryndaky 28 sany we Aşgabat şäherindäki 2 sany awtomatiki beketler alyp barýarlar. Gullugyň ähli ölçeýiş we gözegçilik beketlerinden, onuň tutuş ýurdumyzdaky apparat ulgamyndan alynýan maglumatlar “Türkmengidrometiň” täze binasynda jemlener we olaryň üstünde işleniler. Ýokary öndürijilikli kompýuter toplumy, amerikan işläp taýýarlaýjylary tarapyndan döredilen iň täze serwer binýady ähli işiň özenini düzýär. Ýurdumyzyň çäginde mereorologiki gözegçilikleriň kömegi arkaly alynýan hasaplamalaryň, halkara maglumat merkezlerinden we emeli hemralardan alynýan hasaplamalaryň esasynda howanyň gysga möhletli hem-de orta möhletli çaklamalaryny düzmäge mümkinçilik berýär.
Dünýäniň önüm öndürijileriniň täze enjamlary “Türkmengidrometiň” işini ep-esli kämilleşdirmäge hem-de ýurdumyzyň çägi boýunça howanyň çaklamalarynyň derejesini ýokarlandyrmaga mümkinçilik berer.


text:
Şenbe güni Orsýetiň paýtagty Moskwada resmi taýdan rugsat berilmedik protest çäresine gatnaşanlykda aýyplanyp, tanymal oppozision blogçy Alekseý Nawalnyý tussag edildi.
Bu wakadan birneme öň, şenbe güni irden Moskwada sowet häkimiýeti ýyllarynda Gulag lagerlerinde pida bolanlaryň hatyrasyna gurlan monumente gul goýmak çäresini gurnandyklary üçin oppozisiýa liderleri Sergeý Udalsow, Kseniýa Sobçak we Ilýa Ýaşin dagylar-da polisiýa tarapyndan tussag edildi.
Orsýetiň täze kanunyna laýyklykda, rugsat berilmedik piket ýa-da demonstrasiýa çäreleri üçin uly jerimeler göz öňünde tutulýar.


text:
Eýranyň häkimiýetleri ýagdaýy gümürtik milliarderi, ýagny günbatar ýurtlary tarapyndan Eýrana garşy girizilen sanksiýalara boýun egmezlikde aýyplanýan Babak Zanjanini tussag etdi.
Babak Zanjaniniň jemi 14 milliard dollara barabar baýlygy bar diýlip çak edilýär. Eger ýagdaý, hakykatdanam, şeýle bolsa, onda ol Eýranyň diri milliarderleriniň arasynda iň baýy bolmaly.
Muňa garamazdan, ol 2012-nji ýyla çenli kän bir uly meşhurlyga eýe däldi. Ýöne 2012-nji ýylda onuň adynyň günbatar ykdysadyýeti we Eýrana edilýän sanksiýalar bilen ilteşikli agzalyp başlanansoň, ol has uly meşhurlyga eýe boldy. Indi onuň ady Ýewropa Bileleşigi we Birleşen Ştatlar tarapyndan gara sanawa goşuldy. Ýagdaýyň şeýle bolmagyna onuň, ýagny Babak Zanjaniniň Eýrana garşy girizilen sanksiýalara boýun egmezligi sebäp boldy diýilýär.
Özüni “ykdysady basiž” (basiž: eýranda polisiýanyň bir görnüşi) diýip atlandyrýan Zanjani 30-njy dekabrda saklanyldy.
Zanjaniniň şirketleri
Zanjaniniň “Sorinet Group” kompaniýasyna degişli 65 sany firmasy Eýranda, Türkiýede, Birleşen Arap Emirliklerinde, Malaýziýada we Täjigistanda hereket edýär.
Birleşen Ştatlaryň Hazyna ministrliginiň maglumatlaryna görä 1971-nji ýa-da 1974-nji ýylda doguldy diýilýän Zanjaniniň dürli ugurlarda, has takygy kosmetika, ulag we aragatnaşyk, bank ulgamlarynda iş alyp barýandygy aýdylýar. Oňa degişli Rah Ahan atly futbol topary bar, şeýle-de Zanjani Eýranyň kino sungatynyň ösmegi üçin pul serişdelerini sarp edýär.
Esasan Dubaýda we Türkiýede ýaşaýan Zanjani ozallar özüniň syýasata hiç haçan goşulmaýandygyny öňe sürerdi. Ol “men diňe söwda edýärin” diýerdi. Ýöne, ynha, geçen ýylyň dekabr aýynda Ýewropa Bileleşigi Zanjanini “Eýranyň nebitini satmakda esasy adam” diýip yglan etdi
.
Aprel aýynda Birleşen Ştatlaryň Hazyna departamenti Babak Zanjanä we şol sanda köp sanly kompaniýalara garşy sanksiýa girizdi. Zanjani we agzalýan kompaniýalar Eýran hökümetiniň hasabyna milliardlarça dollary geçirmekde aýyplanýarlar.
Şol wagtlar Zanjani özüne bildirilýän aýyplamalary ret edipdi we özüniň adynyň gara sanawdadygyna kakdyryp, bu ýagdaýyň özüne oňyn peýda getirendigini aýdypdy.
Ýöne ol Eýran mediasynda eden soňky çykyşlarynda 2010-njy ýyldan bäri özüniň Eýranyň Merkezi bankynyň haýyşy bilen nebit önümleriniň girdejilerini ýurda getirmekde kömek edendigini boýun aldy.
Syýasatçylar bilen gatnaşyk
Zanjaniniň Eýranda käbir syýasatçylar bilen arkalaşykly işleşýändigi hem aç-açan ýüze çykdy.
2013-nji ýylyň ýanwar aýynda Eýranyň parlamentinde bolup geçen dawada Mahmut Ahmedinejad öz syýasy garşydaşy Ali Larijaniniň inisini syrly “Jenap Z.den” para almakda günäkärläpdi. Şonda Ahmedinejad “Jenap Z.-niň” doly adyny aýtmakdan saklanypdy. Ýöne şondan soň internetde Zanjaniniň Ali Larijaniniň inisi Fazel bilen düşen suratlary we wideolary peýda bolupdy.
Zarijani özüne bildirilen aýyplamalary ret edip, Fazel Larijani bilen tötänden duşuşandygyny aýdypdy. Şeýle-de ol özüniň eli ýaragly düşen suratynyň internetde goýulmagyna gülki bilen jogap beripdi we suratdaky adamyň hakykatdan özüdigini ýöne suratyň mundan 15 ýyl ozal Yrakda düşürilendigini aýdypdy. Ol şonda BBC kanalyna beren interwýusynda, “şol döwürlerde agzalýan ýurtda howpsuzlyk maksady bilen ýarag götermegiň adaty zatdygyny” aýdypdy.
Şahsy durmuş
Zanjaniniň Facebook ulgamyndaky şahsy sahypasynda onuň has ýumşak taraplary görkezilýär. Mysal üçin, onuň skripka çalýan wagty düşürilen suraty, motor sürýärkä düşürilen suraty ýa-da bolmasa öz dost-ýarlary bilen daşarda nahar iýip oturan suraty onuň sosial sahypasynda ýerleşdirilipdir. Galyberse-de, suratlarda onuň öz sahypasynda Zanjaniniň ýygnaklara gatnaşýan, syýahat edýän, gurluşyk meýdanlaryny baryp görýän we interwýu berýän pursatlary görkezilipdir.
Eýran mediasynyň Zanjani bilen geçiren soňky söhbetdeşliginde ol özüniň gelip çykyşy boýunça pespäl maşgaladandygyny, kakasynyň bolsa demirýol işçisi bolandygyny aýdýar. Ol ilkibaşda merkezi bankda sürüji bolup işe başlandygyny we şondan soň Türkiýä göçendigini, şol ýerde bagt tapandygyny aýdýar.
Soňky ýyllarda ol Täjigistana-da birnäçe gezek sapar etdi. Zanjani Duşanbede awtobus wokzaly, gipermarket we başga-da käbir binalary gurdurdy. (Ynha, şu wideoda
ol Täjigistanyň Norak şäherinde tans edýär)
Baý täjir Hudaýyň kömegi we özüne ýar bolan şowlulygyň kömegi bilen üstünlige ýetendigini aýdýar. Ýöne soňky maglumatlardan çen tutsaň, Babak Zanjanä ýar bolan şowlulyk indi oňa kömek etmeýän ýaly, sebäbi onuň Tähranda ýerleşýän Ewin türmesine gabalandygy aýdylýar.
Derňew
Eýranyň döwlet eýeçiligindäki telewizion kanaly "Press TW-de" aýdylyşyna görä, Eýranyň Ýokary Barlag Kazysy Huseýin Rahimi, ýurduň nebit kompaniýasynyň 3 milliard dollarlyk nebiti daşary ýurda eksport etmek üçin Zanjanä tabşyrandygyny we Babak Zanjaniniň hem millionlarça dollara barabar bolan nebit girdejilerini özünde saklap galandygyny aýdyp, onuň garşysyna aýyplama bildirdi.
Babak Zanjaniniň söwda işleri sentýabr aýynda derňelip başlandy. Şonda Eýran parlamenti ony döwletiň puluny yzyna tabşyrmazlykda aýyplapdy. Zanjani prezident Hasan Rohaniniň parahorlyk we korrupsiýa bilen ýokary derejede göreşiljekdigini wada beren gününiň ertesi tussag edildi.
Zanjani özüne bildirilýän aýyplamalary ret edýär. Şeýle-de ol Türkiýede döwlet işgärleriniň gatnaşmagynda boldy diýilýän korrupsiýa dawalarynda öz ilteşiginiň bardygyny hem ret edýär. Türkiýedäki agzalýan dawalar halkyň köçelere çykyp protest çärelerini geçirmegine sebäp boldy.


text:
Müsüriň Saglygy saklaýyş ministrliginiň metbugat wekili, Kair şäherinde ýaragly adamyň häkimiýetden agdarylan yslamçy prezident Muhammad Morsiniň tarapdarlaryna garşy ot açmagy netijesinde azyndan 40 adamyň ölendigini habar berýär.
Morsi tarapdary demonstrantlar duşenbe günki bu hüjümi harbylaryň amala aşyrandygyny aýdyp, olary aýyplaýarlar.
Harbylar bolsa köpçülige ot açan “ýaragly terrorçylaryň” Respublikan gwardiýasynyň edarasynyň öňünde oturyp iş taşlaýyş geçirendigini aýdýarlar. Morsiniň häzirki wagtda Respublikan gwardiýasynyň edarasynda galýandygyna ynanylýar.
DPA habar gullugynyň berýän maglumatyna görä, harbylar agzalýan edara hüjüm etmäge synanyşan 200-den gowrak adamy tussag edipdirler.
Bu hüjüm harbylar Morsini häkimiýetden agdarandan bäş gün soň bolup geçdi. Mundan öň Müsürde halk köpçüligi Morsiniň işden çekilmegini talap edip demonstrasiýalar geçiripdi.
Müsürde täze hökümet gurmak baradaky gepleşikler, duşenbe güni amala aşyrylan hüjümlere “Salafist Nur” partiýasynyň protest bildirmegi bilen soňa goýuldy.
Mundan ozal “Salfist Nur” partiýasy Morsiniň häkimiýetden aýrylmagyny goldap çykyş edipdi.


text:
Owganystanyň demirgazygynda ýerleşýän Garkyn etrabynda 16-njy martda geçirilen protestde ölen adamlaryň sany 5-e ýetdi. Bu waka Türkmenistan bilen aralykdaky Amyderýada ýerleşýän we eýeçiligi jedelli bolan ada bilen baglanyşykly geçirilen protestçilere howpsuzlyk güýçleriniň ok atmagy netijesinde bolupdy.
Garkynyň ýaşaýjylary derýanyň obany opurmagy netijesinde dörändigini aýdýan şol adanyň özlerine degişlidigini aýdyp, ýyllaryň dowamynda adadan peýdalanyp gelýärler, emma soňky döwür Türkmenistan adada sim dikip hemem Garkynyň ilatyna ada barmaga rugsat etmeýär.
Bu ýagdaýya ünsi çekmek üçin Garkynyň ýaşaýjylarynyň müňlerçesi 16-njy martda etrap häkimliginiň öňüne jemlenişýär, şol pursatda howpsuzlyk güýçleriniň ok atmagy netijesinde 4 adam wepat bolýar, ýaralylardan ýene biriniň hem aradan çykandygy barada maglumatlar gowuşýýar.
Azatlyk Radiosynyň Kabuldaky habarçysy Şaýymmerdanguly Myrady Garkynda bolan waka bilen bagly etrabyň welaýat mejlisi boýunça deputaty Amanylla Şerifi bilen söhbetdeş bolup, şol waka barada alnyp barylýan işler bilen gyzyklandy.


text:
Türkmenistanyň Garaşsyzlygynyň 25 ýyllygynyň hormatyna ýadygärlik teňňeleri
Watanymyzyň Garaşsyzlygynyň 25 ýyllygynyň şanyna ýurdumyzyň Merkezi banky her biriniň 100 manat hümmeti bolan altyn we kümüş teňňeleri, şeýle hem şol teňňeleriň toplumyny çykardy.
Teňňeleriň ýüz tarapynyň merkezinde Gün şöhleleriniň ýokarsynda Türkmenistanyň kartasy we Garaşsyzlyk binasynyň şekili ýerleşdirildi. Onuň aşak çetinde ýurdumyzyň Bitaraplygyny alamatlandyrýan zeýtun şahajyklary goýlupdyr. Garaşsyzlyk binasynyň şekiliniň sag tarapynda şanly senäni alamatlandyrýan “ХХV” belgi, çep tarapynda bolsa bäş sany milli göllerimiz ýerleşdirildi.
Teňňäniň ýokary başynda “ÝAŞASYN GARAŞSYZ, BAKY BITARAP” diýen ýazgy, aşak çetinde bolsa “TÜRKMENISTAN!” diýen ýazgy bar. Iki ýazgynyň aralygynda sekizburç görnüşindäki şekiller ýerleşdirilipdir.
Teňňeleriň arka tarapynyň merkezinde Türkmenistanyň Döwlet tugrasy, onuň ýokarsynda bolsa, ýarym aýlaw görnüşinde “TÜRKMENISTANYŇ MERKEZI BANKY” diýen ýazgy, aşak çetinde bolsa — “ÝÜZ MANAT” ýazgysy, şeýle hem sekizburçly şekiller ýerleşdirilipdir. Altyn teňňäniň çep tarapynda onuň Au 916,7 derejesi, kümüş teňňäniň hem Ag 925 derejesi görkezilipdir. Altyn teňňäniň sag tarapynda onuň agramy (39,94 gram), kümüş teňňäniň sag tarapynda hem onuň agramy (28,28 gram) görkezilipdir.
Türkmenistanyň Merkezi bankynyň ýörite şahadatnamasy bilen kepillendirilen ýokary hilli täze teňňeleriň diametri 38,61 millimetre barabardyr.
Ýurdumyzyň täze taryhynyň möhüm senesi bolan şanly baýramçylygyň öňüsyrasynda çykarylan täze teňňeler Türkmenistanyň gymmatly teňňeler toplumynyň üstüni ýetirer we ol ýurdumyzyň hem-de daşary döwletleriň teňňe ýygnamaga höwesli köp sanly adamlary üçin özboluşly baýramçylyk sowgadyna öwrüler.
TDH


text:
Orsýet 11-nji awgustda Günbatar ýurtlaryndan azyk getirmek gadaganlygynyň sanawyny giňeltjegini aýdýar.
Orsýetiň premýer-ministriniň orunbasary Arkadiý Dworkowiç bu baradaky kararyň basym kabul ediljegini aýtdy. Ol gadaganlyk sanawyna täze giriziljek ýurtlaryň adyny aýtmady.
Häzirlikçe bu sanawa Birleşen Ştatlar, Kanada, Awstraliýa, Ýewropa Bileleşigi girýär. Interfaks habar gullugy gadaganlyk sanawyna ýene ýedi ýurduň giriziljegini ýazýar.
Orsýet, ABŞ-nyň we Ýewropa Bileleşiginiň Moskwa garşy girizen sanksiýalaryna jogap hökmünde, Günbatar ýurtlarynyň köpüsinden azyk getirilmegini gadagan etdi.


text:
Arap Ligasyna girýän döwletler Siriýada 1 400-den gowrak parahat adamyň ölümine sebäp bolandygy aýdylýan himiki hüjümler bilen baglylykda Siriýanyň hökümetine garşy halkara aksiýalary goldaýar.
Bu karara Kairde geçirilen maslahatda gelindi. Bu karara laýyklykda 21-nji awgustda bolan hüjümleriň “doly jogapkärçiligi” Siriýanyň režiminiň üstüne ýüklenildi we hüjümlere gatnaşanlaryň “ählisiniň halkara tribunaly tarapyndan jezalandyrylmagyna” çagyryş edildi.
Arap Ligasynyň baş resmisi Nassif Hitti bu kararyň mazmunyny köpçülige ýetirdi.
Şu ýylyň başynda 22 ýurdy öz içine alýan Arap Ligasy Siriýanyň guramadaky ornuny Siriýanyň oppozision koalisiýasyna beripdi.
Waşingtondaky diskussiýa
Arap Ligasynyň soňky beýannamasy ABŞ-nyň prezidenti Barak Obamanyň Siriýanyň režimine garşy halkara çärelerini amala aşyrmak boýunça öz inisiatiwasyna Kongresde goldaw tapmak boýunça edýän tagallalaryna we bu barada amerikan kanun çykaryjylarynyň arasynda diskussiýanyň güýçlenen wagtyna gabat geldi.
Resmileriň sözlerine görä, Obama we onuň ýokary derejeli ýaranlarynyň ençemesi kanun çykaryjylary harby çäreleri goldamaklyga çagyrdylar. Bu mesele boýunça has giňişleýin gepleşikleriň duşenbe güni geçiriljekdigi aýdyldy.
Köpçüligiň pikirini öwrenmeleriň netijelerine görä, amerikanlaryň köpüsi harby çäreleriň zerurdygyna we munuň ABŞ-nyň bähbitlerine gabat gelýändigine şübheli garaýarlar.
ABŞ-nyň Senaty we Wekiller öýi Obamanyň teklibine resmi derejede 9-njy sentýabrda gararlar.
Hüjümleriň jogapkärçiligi
Şenbe güni Barak Obama Siriýanyň režimine garşy “çäklendirilen” harby çäreler arkaly zarba urmak kararyna gelendigini, emma munuň üçin başda agzalýan kararyň Kongresde makullamagyny isleýändigini mälim etdi. Ol himiki ýaraglaryň ulanylmagynyň ýol berilmesiz ädimdigini we ony ulanan tarapyň jezalandyrylmalydygyny belledi.
Waşington Siriýada himiki ýaraglaryň ulanylmagy zerarly 1 429 adamyň heläk bolandygyny aýdýar.
Siriýanyň hökümeti himiki ýaraglary ulanmak arkaly edilen hüjümleri özüniň amala aşyrmandygyny we bu hüjümlere gozgalaňçylaryň jogapkärdigini aýdýar.
Siriýanyň “Al-Thawra” resmi gazeti ýekşenbe güni Obamanyň aýyplamalaryny ýaňsylady.
Ýekşenbe güni ABŞ-nyň döwlet sekretary Jon Kerri Siriýanyň režiminiň nerwleri ysmaz edýän zarin himiki serişdesini ulanmagynyň subut edilendigini aýtdy.
Jon Kerri amerikan telewideniýesinde eden çykyşynda Damaskyň gündogaryndan alnan nusgalar barlananda, olarda zarin serişdesiniň tapylandygy mälim etdi.
Jon Kerri Kongresiň ABŞ-nyň Siriýanyň režimine garşy zarba urmagyny makullajakdygyna ynam bildirdi.
BMG-niň barlaglary
BMG-niň Baş sekretary Ban Ki-Mun hüjümleriň bolan ýerlerinden nusga alan inspektorlary barlaglary mümkin boldugyça tiz tamamlamaga çagyrdy.
BMG bu nusgalaryň duşenbe güni Ýewropanyň laboratoriýalaryna iberiljekdigini, emma netijeleriň haçan taýyn boljagynyň entek belli däldigini aýtdy.
BMG-niň ýolbaşçysy inspektorlaryň geçiren baglaglarynyň netijeleri yglan edilmeginden öň Siriýa garşy gönükdirilen hiç hili harby çäreleriň amala aşyrylmaly däldigini aýtdy. Şol bir wagtda-da inspektorlaryň barlaglarynyň netijelerinde himiki hüjümleriň kim tarapyndan amala aşyrylandygynyň anyklanmak göz öňünde tutulmaýar.


text:
Kyýamat Gruppaň MC'si ZumerCHAS (Artur a.k.a Abdyrrahman) - 06.04.88ý. dogylan.
Aýdym sazda meniň elmydama höwesim bardy. İlki başda Rap style-yny bir dostumdan diňläpdim. Şondan soňra mende RAPe gar
şy ýylylyk başlady. Ýagny 3-4 nji klaslarda wagtym, başga Ors rapçileriň RAPlerini ýat tutýadym ))). Näçe ulaldygymça RAP'e höwesim artýardy, başda magnitafon REC'i bilen RAP ýazdyrýadyk oglanlar bilen, ol Rapemors dlinde di. 8 klasda, 0,13(Almaz)(häzir gullyk'da) onyň bilen İňlis dilinde biri birimize DİSS şekilinde rhyme ýazýardyk. Soňra bir gün Türkmençe RAP yazmaga karar berdik. Türkmençe RAP'e da suw guýaly olam gögersin diýip Türkmençe RAP rhyme ýazmaga başladyk. Soňra gruppa boldyk, Fez(Mämmet) Amerikadan gelenden soň olam goşuldy. Şeýdip 3 MC'i bolyp "Pahyr Ruhym" LP albomy özlerimizi RAPde gelişdirmek üçin ýazdyrypdyk. Ondan ön Meniň solniý albomym bardy, olam özümi RAPde gelişdirmek üçin ýazdyrypdym, onyň ady “Şeýtan Tohumy”. Şeýdip ýuwaş ýuwaş RAPi gelişdirýädik. 2005 de Kyýamat gruppamyza beat etmäge Beat producer Rude(Aganur) 4Diwar RAP gruppasyndan geldi we 0,13 Watan borjuny bermäge gullyga gitmeli boldy. Fez'iň käbir problemalari bolany üçin Kyýamat gruppadan olam ýakynda çykmakçy, Soňynda ýene men we Dj Shadow(Maksat) galdyk, bizem Şehit Sözlerim EP albomy taýýarladyk Inşallah hemme zat önde, täze Mc'ler geler gider Türkmen RAP soňynda Göge ýeter.


text:
Saraýewo şäheriniň eteginde ýaragly adam iki esgeri öldürip, başga-da bäş adamy ýaralandan soň, özüni öldürdi.
Howpsuzlyk ministri Dragan Mektiç 19-njy noýabrda Bosniýanyň metbugat serişdelerine beren maglumatynda ýaragly adam ýurduň Raýlowaç sebitinde iki esgeri öldürip, polisiýa tarapyndan gabawa alynandan birnäçe sagat soň özüni atyp öldürdi diýdi.
Polisiýanyň metbugat wekili Irfan Nefiç hüjümçiniň jemgyýetçilik awtobusuna awtomatik tüpeň bilen ot açandygyny we munuň netijesinde awtobus sürüjisini we iki ýolagçyny ýaralandygyny aýtdy.
Saraýewonyň metbugat serişdesi hüjümçini “Salafi” hereketiniň tarapdary diýip häsiýetlendirdi.


text:
93 ýaşly Mihail Kalaşnikow Orsýetiň Adatdan daşary ýagdaýlar boýunça ministrligi tarapyndan saglyk barlaglaryndan geçirilmek üçin Ižewskden Moskwanyň keselhanasyna äkidiler.
Mihail Kalaşnikow "AK-47" kysymly ýaragy oýlap tapypdy.
Orsýetiň Saglyk ministrliginiň resmileri ýekşenbe güni žurnalistlere beren maglumatynda, Kalaşnikowyň saglyk ýagdaýynyň aramdygyny mälim etdiler.
Kalaşnikowyň öýken ýollaryndaky näsazlyk zerarly kösenýändigi habar berilýär. Ol maý aýynda gysga wagtlaýyn Ižewsk keselhanasyna ýerleşdirilipdi.
Kalaşnikow oýlap tapan "AK-47" kysymly ýaragy üçin Sowet döwründe we Orsýetde ençeme sylaglaryň eýesi bolupdy. Onuň oýlap tapan bu ýaragy häzirki wagtda dünýäde iň giň gerimde ulanylýan ýaragdyr.


text:
Žanyndan geçen bombaçy owgan paýtagty Kabulyň halkara aýeroportunyň golaýynda ulagyny partlatdy.
Owgan polisiýasy bombaçynyň daşary ýurtly awiasiýa işgärlerini alyp barýandyr öýdülen mini awtobusa baryp urandygyny aýdýar. Soňky maglumatlara görä, partlamada 12 adam öldi, olaryň azyndan 7-si daşary ýurtly.
Şeýle-de partlamada ondan gowrak adam ýaraly boldy. Owganystanyň «Hezb-e-Yslamy» topary bu ulag partalamasyna özüniň jogapkärdigini aýdýar. Bu topar hüjümiň Amerikada öndürilen we yslamy masgaralaýar diýip hasaplanan internet wideosyna jogap hökmünde amala aşyrylandygyny aýtdy.


text:
Owganystanyň paýtagty Kabulda 100 çemesi adam Fransiýanyň “Charlie Hebdo” satiriki žurnalynda Muhammet pygamberiň karikaturasynyň çekilmegine garşy protest bildirip demonstrasiýa geçirdi.
22-nji ýanwarda protestçiler ellerinde gyzyl ýürek çekilip, pygamberiň ady ýazylan plakatlary göterdiler we Fransiýanyň Kabuldaky ilçihanasynyň golaýynda ýöriş geçirdiler.
Demonstrantlar owgan hökümetine ilçihananyň ýapylmagy we fransuz ilçisiniň ýurtdan çykarylmagy üçin çagyryş etdiler.
7-nji ýanwarda yslamçy söweşijileriň “Charlie Hebdo” žurnalynyň Pariždaky binasyna hüjüm etmegi netijesinde 12 adam öldürilipdi.


text:
Şu günler Lebap welaýatynda mobil operatorlary tarapyndan berilýän internet hyzmatlarynyň mümkinçilikleri çäklenýär. Bu ýagdaý hususan-da MTS-Türkmenistan mobil operatorynyň berýän internet hyzmatynda ýiti duýulýar.
MTS operatorynyň abonentleriniň aýtmagyna görä, soňky wagtlarda olaryň operatorynyň interneti has hem ýaramazlaşypdyr. Interneti indi proxy, ýagny kömekçi programmalaryň üsti bilen ulanmasaň, asla hiç hili ulanyp bolmaýandygyny aýdýarlar. Beýle ýagdaý internet ulanyjylary lapykeç edýär.
– MTS-iň interneti mundan 3-4 aý ozal örän gowydy. Ýöne welin soňky wagtlarda örän ýaramazlaşdy – diýip, 23 ýaşlaryndaky türkmenabatly Farhat aýdýar.
Farhadyň sözüne görä, MTS mobil operatorynyň Lebapda 3g mobil internet ulgamy bolmasa-da, mundan 3-4 aý ozal “Altyn asyr” mobil operatoryndan gowy işleýändigini sözüniň üstüne goşdy.
Internetiň ýaramaz işleýändigi barada we munuň sebäbini bilmek üçin, adamlar MTS-iň hyzmat ofislerine barýarlar. Ol ýerde oturan gyzlar internetiň ýaramaz işleýändigi bilen ylalaşsalar-da, sebäbiniň bilmeýändigini aýdýarlar we çykalga hökmünde kömekçi programmalaryň üsti bilen ulanyp görmegi müşderilerine maslahat berýärler.
Emeli hemra
Soňky wagtda ýaşlaryň arasynda iki operatoryňam müşderisi bolmaklyk adaty ýagdaýa öwürilip barýar. Bir operatoryň nomerini jaň üçin ulansalar, beýleki operatoryňkyny internet üçin ulanýarlar.
Soňky günlerde Türkmenabadyň töwereklerindäki käbir etraplarda eýýam iki hepde gowrak wagt bäri internetiň işleýişi örän ýaramazlygyna galýar we hemişeki bolşy ýaly, internetiň näme sebäpden işlemeýänligi barada hiç kimden hiç hili düşündiriş hem almak başartmaýar. Aýdylmagyna görä häzirki wagtda sosial programmalaryň üsti bilen ugradylan hat ençeme sagatda barýar ýa-da hijem gitmeýär.
Resmi mediada halky gyzyklandyrýan meseleler we onuň gündelik durmuşdaky aladalary barada o diýen bir kän zat aýdylmaýar. Emma welin emeli hemranyň uçuryljagy, uçurylyşy we onuň berjek mümkinçilikleri barada ençeme gezek gazet-žurnallarda, radio-telewideniýede gaýta-gaýta habarlar berlipdi.
Şele-de bolsa, emeli hemranyň uçurylmagy bilenem halkyň elindäki internetiň hiliniň pesligi ençeme adamda sorag döredýär. Ýeri gelende aýtsak, internet we telekommunikasiýa ulgamy boýunça gözegçilik edýän halkara guramalaryň bellemegine görä, Türkmenistana dünýäde iň gymmat we hili pes internetli ýurt hökmünde baha berilýär. Häzirki wagtda Türkmenistanda internetiň bir megabaýtynyň ortaça bahasy 10 teňňe hasaplanylýar.


text:
Demirgazyk Koreýa orbita üçuran raketasynyň şowly bolandygyny yglan edýär.
Demirgazyk Amerikanyň Aerokosmos goranmak komandowaniýesi (“NORAD”) Demirgazyk Koreýanyň Ýeriň orbitasyna bir obýekti uçurandygyny ABŞ-nyň sistemasynyň kesgitländigini habar berdi.
“NORAD” raketanyň birinji tapgyrynyň Sary deňzine, ikinjisiniň bolsa Filippin deňzine düşendigini aýtdy.
Raketanyň uçurylmagy dessine Demirgazyk Koreýanyň goňşulary Günorta Koreýa we Ýaponiýa, şeýle hem Orsýet, ABŞ we BMG-niň Baş sekretary Ban Ki-mun tarapyndan ýazgaryldy.
Diplomatlar bu mesele boýunça çarşenbe güni BMG-niň Howpsuzlyk geňeşiniň maslahatyny geçirmek barada tagalla edilýändigini aýtdylar.
Mundan öň Aprel aýynda Demirgazyk Koreýanyň uçuran raketasy şowsuzlyga uçrapdy.
Demirgazyk Koreýa ýeriň emeli hemralaryny uçurmaga haklydygyny we çarşenbe güni orbita meteorologiki sputniginiň uçurylandygyny aýdýar.
Tankytçylar orbita raketa uçurmak bilen, ýadro ýaragyny göterýän uzak aralyga niýetlenen raketalary döretmek işini ýaşyrýanlykda Demirgazyk Koreýanyň režimini ýazgarýarlar.
Raketa çarşenbe güni Aşgabat wagty bilen ir sagat 5:50 töwerekde orbita uçuryldy. Onuň yzy bilen bu barada Demirgazyk Koreýanyň döwlet telekanalynda habar berildi:
“12-nji dekabrda “Kwanmenson-3” kysymly sputnigiň ikinji görnüşi “Unha-3” raketasy arkaly Demirgazyk Phenan welaýatynyň Çolsan okrugyndaky Sohae kosmos merkezinden şowly uşuryldy. Sputnik öz orbitasynda ýerleşdi”.
Günorta Koreýa Milli Howpsuzlyk Geňeşiniň gyssagly maslahatyny çagyrdy.
Ýaponiýa raketanyň Okinawanyň üstünden geçendigini mälim etdi. Tokio raketany atyp ýykmak barada hiç hili tagalla etmedi we ot açmagyň “çydamsyzlyk” boljakdygyny aýtdy.
Çuňňur aladalar
Žurnalistler bilen duşuşygynda Ýaponiýanyň ministrler kabinetiniň baş sekretary Osamu Fujimura raketany uçurmazlyk barada Ýaponiýanyň berk talap edendigini aýtdy.
“ Berk talaba garamazdan olaryň raketany uçurmagy gynandyryjy fakt. Ýaponiýa muny kabul ederliksiz diýip hasaplaýar. Biz Demirgazyk Koreýa protestimizi berk yglan ederis”.
Ak Tam raketanyň uçurylmagyny berk ýazgardy we muny “regionyň howpsuzlygyna zeper ýetirýän prowakasiýa” diýip atlandyrdy. Şeýle hem, bu Demirgazyk Koreýanyň raketa we ýadro programmasy boýunça BMG-niň Howpsuzlyk Geňeşiniň rezolýusiýasyna ters gelýär diýip, Waşington belledi.
BMG-niň baş sekretary Ban Ki-mun raketanyň uçurylmagy “Howpsuzlyk Geňeşiniň rezolýusiýalarynyň açyk bozulmagydyr” diýdi. Ol ballistik raketa tehnologiýaly uçuşlary amala aşyrmazlyk barada Demirgazyk Koreýa çagyryş etdi.
BMG-niň beýanatynda “raketanyň uçurylmagynyň parahatçylyga we regionyň asudalygyna oňaýsyz täsir ýetirjegi” barada Baş sekretaryň aladalanýandygy aýdylýar. Ban Ki-munuň “alada bildiren” döwletler bilen habarlaşandygy bellenilýär.
Orsýetiň daşary işler ministri bu waka bilen baglylykda “çuňňur gynanjyny” bildirdi.
Demirgazyk Koreýa bilen söwda gatnaşygyny saklaýan we bu ýurda kömek berýän Hytaý hem öz ýaranyny tankytlady. “Sinhua” döwlet habar agentliginde berlen maglumatda Demirgazyk Koreýanyň BMG-niň Howpsuzlyk Geňeşiniň rezolýusiýalaryny ýerine ýetirmelidigi aýdylýar.
Dartgynly ýarym ada
Demirgazyk Koreýanyň raketa uçurmagy ýakynda Günorta Koreýada we Ýaponiýada saýlawlaryň geçiriljekdigi bilen gabat geldi.
Demirgazyk Koreýanyň täze lideri Kim Ýoň-un bir ýyl mundan ozal häkimiýet başyna geleli bäri, BMG-niň Howpsuzlyk Geňeşiniň gadagançylygyna garamazdan, bu ýurt iki gezek raketa uçurdy.
Demirgazyk Koreýa 2006-njy we 2009-njy ýyllarda iki gezek ýadro ýaraglarynyň synagyny geçirdi.


text:
Ýekşenbe güni Hindistanyň paýtagty Nýu-Delide şweýsariýaly bir syýahatçy aýaly ýakynda jynsy taýdan zorlanlykda aýyplanýan alty adamyň işi boýunça sud diňlenişigi başlandy.
Bu sud prosesinde sudýalar ozaly bilen iki adamyň şaýatlyk görkezmesini diňlediler. Wakada ejir çeken şweýsariýaly är-aýal suduň bu ilkinji diňlenişigine gatnaşmadylar.
15-nji martda bolan wakada ýerli erkek kişileriň bir topary tokaýlykda düşlän şweýsariýaly är-aýaly ýenjip, ol aýaly jynsy taýdan zorlapdylar.
Hindistanyň prokuraturasy tussag edilen alty adamdan dördüsini bu turist aýaly jynsy taýdan zorlamakda, beýleki ikisini bolsa fiziki hüjüm etmekde we talaňçylykda aýyplaýar.


text:
Bangladeşiň paýtagty Dhakada protestçiler indi üçülenji gün demonstrasiýa geçirmeklerini dowam etdirýärler. Ýekşenbe güni hem olar nobatdaky gezek polisiýa güýçleri bilen çaknyşdylar.
Protestçiler yslam dinine we Muhammet pygambere “dil ýetirijiler” diýlip hasaplanylýan bloggerlere ölüm jezasynyň berilmegini talap edýärler.
Dindar studentlerden we oppozision partiýanyň tarapdarlaryndan ybarat 3 müň töweregi protestçi ýekşenbe güni Bangladeşiň paýtagyndaky esasy transport ýolunyň ugruny bagladylar we polisiýa işgärlerine garşy taýaklardyr daşlar bilen garşylyk görkezdiler. Bu wakada azyndan 40 töweregi adamyň ýaralanandygy habar berilýär.
Geçen hepde gahar-gazaba münen protestçileriň bir topary yslam dini bilen baglanyşykly tankydy blog ýazan blogçylardan biri Rajib Haýderi öz öýüniň ýanynda urup öldürdiler.


text:
Özüne wepaly adamlaryň wezipeden çekilmegi, iki harby uçaryň pilotlarynyň Malta gaçyp atmagy bilen Liwiýanyň lideri Muammar Kaddafiniň häkimiýete kontrollygy barha gowşaýana meňzeýär.
Malta gaçyp atan uçarmanlaryň aýtmagyna görä, Liwiýanyň harby howa güýçlerine hökümete garşy çykýan demonstrantlary bombalamak barada buýruk berlipdir.
Žunalistler ýurduň harby uçarlarynyň paýtagt Tripoliniň käbir böleklerini bombalandygyny habar berdiler. Bu iş protestçileriň ýygnanyp, Kaddafiniň režiminiň häkimiýet başyndan gitmegini talap eden beýleki şäherleriniň hem azyndan ikisinde bolupdyr. Wertolýotlardan hem protest geçirýän märekä ot açylandygy aýdylýar.
Aýdylyşyna görä, howa hüjümlerini buýran Kaddafiniň özi. Ol "Wenesuela gaçyp gitdi" diýilýän habary ýalana çykarmak üçin duşenbe güni agşam döwlet telewideniýesinde beýanat etdi.
"Men özümiň Wenesuelada däl-de, Tripolidedigimi görkezmek isleýärin. Enteşip ýören itleriň telekanallaryna ynanmaň. Men Ýaşyl meýdança ýygnanan ýaşlar bilen gürleşip, gije çenli olaryň arasynda bolmakçydym. Ýöne ýagyn başlady. Hudaýa şükür, bu bir gowy zat" diýip, Kaddifi aýtdy.
Liwiýanyň döwlet telekanaly habarçylaryň: "Howpsuzlyk güýçleri we hökümetiň uçarlary adamlary gyrýar" diýen habaryny ret etdi.
Adam hukuklary toparlary hökümet güýçleriniň öten hepde 400-e golaý adamy öldürendigini aýdýarlar.
Halkara reaksiýalar
Halkara derejesinde Kaddafiniň režimine garşy görkezilýän reaksiýalar gitdigiçe artýar. Onuň demonstrantlara edýän sütemini Birleşen Milletler Guramasynyň Baş sekretary Ban Ki-Moon-da ýazgardy: "Liwiýanyň häkimiýetleri demonstrantlara harby uçarlardan, wertolýotlardan ot açypdyr. Bu kabul ederliksiz. Bu iş derrew togtadylmaly".
Birleşen Milletler Guramasynyň Howpsuzlyk Geňeşi Liwiýadaky wakalar barada ýygnak geçirýär. Bu guramanyň adam hukuklary boýunça komissary Neýwi Pillay Liwiýada ýüzlerçe protestçiniň öldürilmegi boýunça halkara derňewiniň geçirilmegine çagyrdy.
Indi Kaddafiniň esasy ýaranlarynyň hem režime bolan ynamy gowşaýana meňzeýär. Olar özleriniň halkyň garşysyna ulanylýan zorlugy oňlamaýandykalaryny dürli çäreler bilen bildirýärler. Mysal üçin, hökümetiň demonstrantlara edýän gazaply basyşyna protest hökmünde ýurduň Arap Ligasyndaky ilçisi, şeýle hem Hindistandaky we beýleki ýurtlardaky ilçileri wezipeden çekildiler. Liwiýanyň Birleşen Milletler Guramasyndaky missiýasynyň işgärleri hem özleriniň Kaddafä däl-de, halka wepalydyklaryny bildirdiler.
Liwiýanyň BMG-däki ilçisiniň orunbasary Ibrahim al-Dabaşi: "Kaddafi häkimiýet başyndan çekilmese, Liwiýa halkynyň özi ondan dynar" diýip, duýduryş berdi. Ol şeýle hem "demonstrantlaryň köpçülikleýin jenaýatçylykly öldürilmegini" ýazgardy.
"Biz Liwiýada nämeleriň bolýanyny gördük. Liwiýa halkynyň garşysyna uruş yglan edilendigini gördük. Bu işi düýn Kaddafiniň ogly etdi. Bu zatlardan soň biz dymyp oturman, Liwiýa halkynyň sesini bütin dünýä ýetirmeli" diýip, al-Dabaşi aýtdy.
Liwiýada protestçilere hüjüm edilmegini Amerikanyň Birleşen Ştatlary, Ýewropa Bileleşigi, Eýran, Hindistan, Hytaý we Indoneziýa hem ýazgardy.
Ýewropa Bileleşiginiň baş diplomaty Katerin Aşton: "Biz Liwiýada demonstrantlara edilýän zulum-sütemi ýazgaryp, parahat ilatyň ölümine, olara zorluk edilmegine gynanýarys. Demonstrantlara garşy güýç ulanylmagynyň derrew togtadylmagyny isleýäris. Taraplary gazaply hereketlerden saklanmaga çagyrýarys" diýdi.


text:
Özbegistanyň häkimiýetleri ýurduň gündogarynda ýerleşýän Andijon şäherindäki taryhy minarany ýumrup, onuň deregine suw çüwdürimlerini gurmak baradaky dawaly plany goýbolsun etdiler.
Ýerli özbek resmisi bu baradaky kararyň taryhy sebite baryp gören ýörite hökümet komissiýasy tarapyndan kabul edilendigini aýtdy, diýip Azatlyk Radiosynyň Özbek gullugy 6-njy ýanwarda habar berdi.
“[Merkezi hökümetiň] komissiýasy [minarany] ýumurmak planlaryna garşy şikaýat eden ýerli ýaşaýjylar bilen duşuşdy... Ýaşaýjylar öz garaýyşlaryny beýan etdiler we komissiýa minaranyň sökülmegini goýbolsun etdi” diýip, Andijon welaýat hökümetiniň ýokary derejeli resmisi Abdussafi Rahmonow aýtdy.
Andijonyň merkezindäki taryhy kompleksiň bir bölegi bolan bu minara XIII asyryň ikinji ýarymynda gurlupdy. Ol “Musalla” ady bilen hem tanalýar.


text:
Şu gün Hindistana sapar edýän Birleşen Ştatlaryň Döwlet sekretary Hillari Klinton Waşington bilen Nýu-Deliniň kämil harby ýaraglaryň söwdasyna ýol açjak özara möhüm ylalaşyga gol çekiler diýip umyt edýändigini aýtdy.
Şu gün Hindistanyň premýer-ministri Manmohan Singh bilen duşuşygynyň öňýany Hillari Klinton Deli uniwersitetiniň studentleriniň öňünde ýörite doklad bilen çykyş etdi. Özüniň bu çykyşynda ol Amerikanyň Birleşen Ştatlarynyň terrorizme we ekstremizme garşy global goreşde Hindistanyň häkimiýetleriniň bu ugurdaky tagallalaryny hem goldamaga taýýardygyny belledi.


text:
Gresiýanyň parlamentindäki syýasy partiýalar ýurtda wagtlaýyn geçiş hökümetini düzmek meselesi boýunça gepleşiklerini dowam etdirýärler.
Şu geçen ýekşenbe güni ýurduň hökümet başlygy Jorj Papandreou öz wezipesinden çekilmäge razylygyny beripdi.
Indi parlamentdäki syýasy partiýalar hökümetiň täze başlygyny saýlamaly. Şondan soň düzüljek geçiş hökümeti geljek ýylyň fewralyna planlaşydyrylýan parlament saýlawlaryna çenli ýurda ýolbaşçylyk etmeli bolar.
Hökümet strukturasyny täzelemek baradaky bu gyssagly çäreler Gresiýada maliýe krizisi bilen baglanyşykly ýüze çykdy.


text:
Soňky Gözellik
-
12 sany bomba effektli saç kesimleri
Gyz maşgalany üstünlikli saýlanan saç modeli örän kaşaň görkezýär. Ýüzümiziň owadanlygyny...
-
Taryhda ilkinji gezek CoverGirl kosmetikasynyň ýüzi 17 ýaşly Oglan boldy
Dünýäniň gözellik industriýasynda örän geň täzelikler bolup geçýär. Ilkinji gezek CoverGir...
-
Goýungöz reňkli gözler üçin make up
Goýungöz (goýy goňur) gözlüler üçin görenleri maýyl etjek 8 make up görnüşi.
-
2016-2017 gyş manikýurynda 2 täze trend
Gara we bir tonly reňkler bu sezonyň manikýur trendleriniň arasynda.
-
Ajaýyp ofis manikýurlarynyň 10 görnüşi
Ofis görnüşi özünde ykjamlyk we gözelligi jemleýär. Şonuň üçin işe geýilýän resmi eşiklere...
-
Gysga saçyň zynatlylygyny subut edýän gyzlar
Birdenkä pikirlenip, saçlaryny gysga kesdirip, keşbini üýtgeden gözel gyzlar.


text:
Pakistanyň demirgazyk-günbataryndaky bir öýde gizlenen ýaragly adamlar bilen howpsuzlyk güýçleriniň arasynda bolan ok atyşykda azyndan üç polisiýa ofiseri öldi we başga-da alty sanysy ýaralandy.
Pakistanyň ýokary derejeli polisiýa ofiseri Mian Saidiň aýtmagyna görä, ýaragly adamlar ot açan mahaly, polisiýa Peşawar şäheriniň çetindäki Urmar Paýan obasynda öýme-öý aýlanyp, gözleg işlerini geçirýärdi.
2-nji sentýabrdaky bu hüjüm ok atyşygyň döremegine sebäp boldy. Bu wakada ýaragly adamlaryň biri öldürildi, emma galanlary sebitden gaçyp gitdiler.
Polisiýa gürrüňi edilýän öýden “minomýotlary we beýleki partladyjy serişdeleri” tapdy.
Saidiň sözlerine görä, ýaragly adamlaryň söweşiji ýa-da jenaýatçy bolup-bolmandygy barada henize çenli takyk maglumat ýok.


text:
Ýurduň dürli sebitlerindäki owgan resmileriniň aýtmagyna görä, özüni “Yslam kommandos” diýip atlandyrýan täze terror guramasy ol ýerlerde eýýäm hereket edip başlapdyr. Owganystanda “Talyban”, “Al-Kaýda”, “Yslam döwleti” bilen bir hatarda şolar ýaly ýene bir terror guramasynyň dörändigi belli edilipdir.
Gazni etrabynyň häkimi Muhammad Ali Ahmadi Azatlyk Radiosyna beren maglumatynda özüni “Yslam kommandos” diýip atlandyrýan toparyň golaýda bu regionda herekete geçendigini bildiripdir. Onuň aýtmagyna görä, bu toparyň agzalarynyň aglabasy häzirki wagtda Owganystanyň demirgazygynda hökümet güýçlerine garşy söweşýärler.
Häkim Ahmadiniň sözlerine salgylansaň, “Bu toparyň esasy bölegi demirgazyk sebitlerde, ýagny Badahşan, Farýab we Gunduz ýaly ýerlerde iş alyp barýarlar”.
Adam zamun almak
Ahmadiniň aýtmagyna görä, bu toparyň bir bölegi şol bir wagtyň özünde Owganystanyň günortasyndaky Zubul, Uruzgan we Kandagar etraplarynda hem ornaşypdyr. Gazniniň häkiminiň orunbasarynyň beren maglumatyna görä bolsa bu topar owal birnäçe gezek adam zamun alynmagyna hem gatnaşypdyr. Olar geçen ýylyň fewral aýynda ýurduň günortasyndaky Zabul etrabynda 31 ýolagçynyň zamun alynmagyna gatnaşanlykda aýyplanýarlar.
Ýolagçylar şonda awtobusda Kabuldan Gandagara gidip barýarkalar, ýaragly adamlar olary Zabul etrabynda saklap, soň näbelli bir ýere äkidipdirler. Berlen maglumata görä, ýolagçylaryň köpüsi soň bendiler bilen çalşylyp, azatlyga goýberilipdir. Galanlarynyň bolsa ykbaly henize çenli bilinmeýär.
Häkim Ahmadiniň bellemegine görä, “Yslam kommandos” topary owal “Talybanlar” bilen hyzmatdaşlyk edipdir, ýöne häzir olara garşy hereket edýärler.
Şol bir wagtyň özünde Zabul etrap geňeşiniň başlygy Ata Hakbaýan hem “Yslam kommandos” atly toparyň agzalarynyň belli bir böleginiň öz sebitiniň adamlarydygyny tassyklapdyr.
Gazni we Zabul etraplarynyň resmileri “Yslam kommandos” toparynyň agzalarynyň sanynyň müňe ýetýändigini çak edýärler.


text:
Ýakyn Gündogarda adaty bolmadyk tebigy şertler emele geldi regionda güýçli garyň ýagmagy zerarly ençeme ýollar böwetlendi.
Anna güni Iýerusalimiň meri Nir Barkat “men 54 ýaşymda bolsam-da şeýle ýagdaýa ömrümde ýekeje gezegem duş gelmändim” diýdi. Ysraýylyň häkimiýetleri ýeriň azyndan 50 santimetrlik gar bilen örtülendigini aýtdylar.
Anna günüň dowamynda hem garyň ýagjagy öňünden çak edildi.
Mekdepler iki günläp ýapyklygyna galýar, adamlara öz öýlerinde galmak teklip edildi. Palestinanyň Ramalla we Wifleýem şäherlerini hem gar örtdi.
Regionyň demirgazyk tarapynda Siriýadaky uruş zerarly öz öýlerini terk edip çadyrlarda ýaşaýan bosgunlaryň güni garyň ýagmagy bilen hasam kynlaşdy. Telewideniýede gara bürenen çadyrlar we wagtlaýyn öýlerini gardan goramaga synanyşýan adamlar görkezildi.


text:
Daşogzuň welaýat taryhy-ülkäni öwreniş muzeýinde Türkmenistanyň Garaşsyzlygynyň 24 ýyllygyna bagyşlanyp açylan çeperçilik sergisi zehinli türkmen suratkeşleri Merdan Kakabaýewiň, Azat Tuwakowyň, Nurýagdy Ataýewiň hem-de paýtagtyň “Rodoguna” çeperçilik studiýasynyň okuwçylarynyň akwarel işlerini öz içine aldy.
Professional ussatlaryň hem, diýseň ýaş žiwopisçileriň hem işleri özboluşly döredijilik çözgütleri, baý fantaziýasy, kalba ýakyn reňkleriň sazlaşygy, milli äheňleri, daş-töweregi gurşap alan dünýäni döredijilikli kabul etmek ýaly aýratynlyklary bilen tapawutlanýar.
Her bir surat Watana bolan çuňňur söýgä ýugrulandyr. Kalp ýylysy we nury siňdirilen işlerde gözel tebigatymyz, ýurduň şäherleriniň ajaýyplyklaryna öwrülen häzirki zaman binagärlik gurluşlary, gaýtalanmajak taryhy ýadygärliklerimiz, ýelden ýyndam owadan ahalteke bedewlerimiz, döwürdeşlerimiziň portretleri şöhlelendirilipdir.


text:
16-njy iýunda Mary welaýatynyň dolandyryş merkezinde “Syýahatçylyk – parahatçylygyň ilçisi we gatnaşyklaryň çeşmesi” atly halkara maslahaty açyldy, oňa dünýäniň 20-ä golaý ýurdundan syýahatçylyk we dynç alyş ulgamynyň hünärmenleri gatnaşýar. Ispaniýanyň, Fransiýanyň, Germaniýanyň, Rumyniýanyň, Bolgariýanyň, Çehiýanyň, Slowakiýanyň, Russiýanyň, Ukrainanyň, Türkiýäniň, ABŞ-nyň, Awstraliýanyň, Täze Zelandiýanyň, Ýaponiýanyň, Malaýziýanyň, Gazagystanyň, Hytaýyň, Pakistanyň, Eýranyň we beýleki ýurtlaryň wekilleri bu ýere ýygnandylar.
2015-nji ýylyň Bitaraplyk we parahatçylyk ýyly diýlip yglan edilmegine bagyşlanan çäreleriň maksatnamasyna laýyklykda guralýan maslahat, Türkmenistanyň ykdysadyýetiniň bu pudagynyň ýurdumyzyň parahatçylyk döredijilik syýasatynyň we syýahatçylyk, işewür gatnaşyklary giňeltmek nukdaýnazaryndan halkara hyzmatdaşlygyny işjeňleşdirmek babatynda ösüşiniň strategiki maksatlaryna we wezipelerine bagyşlanýar.
“Mary” myhmanhanasynyň mejlisler zalynda geçirilýän maslahatyň dabaraly açylyşynda bu duşuşygyň möhüm ähmiýeti nygtaldy, ol Türkmenistan bilen daşary ýurtlaryň dünýä syýahatçylyk pudagynda toplanylan tejribeleri we iň täze işläp taýýarlamalary alyşmaga hem-de özara hyzmatdaşlygy baýlaşdyrmaga we çuňlaşdyrmaga ýardam berer.
Çykyşlarda bellenilişi ýaly, Türkmenistanda bäsdeşlige ukyply syýahatçylyk toplumyny kemala getirmek biziň ýurdumyzyň daşary syýasy konsepsiýasynyň we durmuş-ykdysady syýasatynyň esasy ugurlarynyň biri bolup durýar.
Maslahata daşary ýurtly gatnaşyjylar öz çykyşlarynda dürli meselelere: Bütindünýä syýahatçylyk guramasynyň çäklerinde hyzmatdaşlyk etmek, Türkmenistana syýahat etmäge isleg bildirýänleriň möçberlerini seljermek, bilelikdäki taslamalary we maksatnamalary guramak, şeýle hem hünär bilimi ulgamynda hyzmatdaşlyk ýaly meseleleriň giň toplumyna degip geçdiler.
Hususan-da, maslahatda BMG-niň Bütindünýä syýahatçylyk guramasynyň Ýewropa maksatnamasynyň utgaşdyryjysy Beka Jakeli, Ýaponiýanyň “JATA” syýahatçylyk agentlikleriniň assosiasiýasynyň wekili, Türkiýe Respublikasynyň Premýer-ministriniň Türk hyzmatdaşlyk we utgaşdyryjy agentliginiň wekili, Gyrgyz Respublikasynyň, Bolgariýanyň we Rumyniýanyň ugurdaş ministrlikleriniň ýolbaşçylary, Çehiýanyň Syýahatçylyk we sport akademiýasynyň, Russiýanyň Syýahatçylyk tehnologiýasy institutynyň, Ukrainanyň Poltawa söwda-ykdysady uniwersitetiniň, şeýle hem hususy syýahatçylyk, mahabatçylyk-marketing kompaniýalaryň wekilleri öz çykyşlarynda pudagyň öňünde durýan wezipeleriň giň toplumynyň üstünde durup geçdiler.
Türkmenistanyň ÝUNESKO-nyň işleri boýunça Milli toparynyň, Türkmenistanyň Ylymlar akademiýasynyň Arheologiýa we etnografiýa institutynyň wekilleriniň giňişleýin maglumatlary maslahata gatnaşýan daşary ýurtly wekillerde uly gyzyklanma döretdi.
Maslahata gatnaşyjylar Mary welaýatynyň taryhy-medeni we ülkäni öwreniş muzeýine, Mary welaýat kitaphanasyna baryp gördüler, belli aýdymçylaryň we folklor-etnografiýa toparlarynyň gatnaşmagynda getirilen çykyşlara tomaşa etdiler, türki dünýäsi-2015-iň paýtagtynyň ajaýyp künjeklerine gezelenç etdiler.
Şu gün maslahat öz işini dowam eder. Onuň çäklerinde syýahatçylyk pudagynyň mümkinçiliklerini ýokarlandyrmakda taryhy ylmy-barlag işleriniň ähmiýeti, syýahatçylyk düzümleriniň ösdürilmeginiň ugurlary, syýahatçylyk hyzmatlaryna täzeçe çemeleşmeler ýaly meselelere garalar. Şeýle hem ikitaraplaýyn gepleşikleriň geçirilmegi göz öňünde tutulýar, olarda hyzmatdaşlygyň ugurlary we görnüşleri anyklaşdyrylar.
Bu çärelerden ozal bolsa, maslahata gatnaşyjylar üçin “Gadymy Merw” taryhy-medeni goraghanasyna we “Baýramaly” şypahanasyna gezelenç guralar.


text:
4-nji sentýabrda NATO-nyň iki sany ýangyç tankerini talyplaryň zamun almagy diňe onuň pidalarynyň sany bilen däl-de, wakanyň bolan ýeri bilen-de geň galdyrdy.
Bu Owganystanyň güýçli söweşler gidýän günortasynda ýa-da gündogarynda däl-de, ýagdaýlaryň asuda hasaplanylýan regionynda boldy. Ýurduň demirgazygynda diňe häzir Günbataryň radary ýerleşdirilen bolmagy mümkin. Emma talyplar bir ýarym ýyldan gowurak wagt öň bu regionda öz güýçlerini ýerleşdiripdi.
Gunduz welaýatynyň häkiminiň orunbasary Hamdulla Daneşiň “Erkin Owganystan” radiosyna aýtmagyna görä, bu region Owgan urşunda eýýäm güýçli front liniýasyna öwrüldi. “Owal Gunduz welaýaty talyplaryň möhüm merkezleriniň biridi we munuň täsiri häzirem jemgyýetiň dürli gatlaklarynda saklanyp galdy. NATO hem Gunduz welaýaty arkaly geçýän “Şer Han” ýoluny ulanmak isleýär. Şunlukda Owganystanyň duşmanlary “Al Kaýda” we talyplar bu regionyň howpsuzlygyna zeper ýetirmegi karar etdiler”.
Gunduz welaýatynyň ilatynyň 40 prosenti puştunlar. Galanlary bolsa, täjikler, türkmenler, özbekler we beýlekiler. Talyplar ýurdy dolandyran döwri fundamentalist söweşijiler ilatynyň aglabasy puştunlar bolan günorta we gündogar regionda mesgen tutdular.
Haçanda 11-nji sentiýabr wakalaryndan soňra Demirgazyk Alýansyň Kabula tarap hereketine Amerikanyň uçarlary kömek edip bilmedik wagtynda Gunduzyň töwereginde güýçli uruşlaryň biri bolupdy. Müňlerçe talyban we çet ýurtly söweşijiler gabawa düşmezden owal 12 günläp berk gaýtawul beripdiler. Häzir bolsa, olar yzyna dolandylar. Germaniýaly edaralar terk edýärler
Talyplaryň söweşijileri demirgazyk ýoldaky barlag merkezlerine hüjüm edýärler we öz janyndan geçenleriň hüjümlerini amala aşyrýarlar. Bu ýerdäki German we Owgan howpsuzlyk güýçlerine hem güýçli ot açylýar.
Germaniýanyň “Die Welt” žurnalynyň daşary syýasat boýunça žurnalisti Wergin ýakynda Gunduzyň golaýyndaky Germaniýanyň harby bazasyna sapar etdi. “Men Gunduzdaky bazanyň metbugat ofiseriniň edarasynda boldum we ol ýerde 2009-njy ýylyň ullakan kalendaryny gördüm. Onda duşmanlar bilen çaknyşyklar bolan güni gyrmyzy reňk bilen bellenilipdir. Şol kalendarda aprel aýyndan bäri ähli günüň gyrmyzy reňk bilen bellenendigini görmek juda täsir etdi. Olar ot açma, öz janyndan geçenleriň hüjümi, gabawa düşmek bilen bagly wakalar barada. Bularyň sany juda artypdyr”.
Häzir Owganystandaky german söweşijileriniň sany 4500 çemesi. Germanlaryň ykdysadyýeti ösdürmek arkaly asudalygy ornaşdyryp boljakdygyny dünýä görkezmäge mümkinçiligi bardy. Olar ýollar, köprüler gurmak we iki müň maşgalany arassa agyz suwy bilen üpjün etmek bilen uly ösüşleri gazandylar.
Emma häzir talyplaryň hüjümleri germanlaryň ähli dikeldiş işini togtatdy. Bu barada Wergin şeyle diýdi: “Howpsuzlygyň ýaramazlaşandygy üçin Germaniýanyň Ösüş ministrligi, hökümete degişli däl guramalar Gunduzy terk etdiler.
German güýçleriniň Wergine aýtmagyna görä, oba ilaty bilen gatnaşyga girmek juda ýaramazlaşdy. ”Men bir ýyl mundan owal Gunduzda bolan we iýulda yzyna dolanan harby birleşigiň agzalary bilen gepleşdim. Olar howpsuzlygyň 100 prosent ýaramazlaşandaygyny maňa aýtdylar” diýip Wergin aýdýar.
German missiýasy hiç mahal şeýle maksady oňlamady we olaryň harby enjamy ýeterlik däl.
Werginiň sözlerine görä, oba ilaty henizem german söweşijilerini gowy görýärler. Emma NATO güýçleri bilen hyzmatdaşlygy üçin gijelerine edilýän hüjümler welaýatda gorky atmosferasyny döretdi diýip, ýerli ilat aýdýar.
Gunduzyň häkimi Muhammet Omar germanlaryň talyplara garşy göreşmäge ýagdaýynyň ýokdugyny belledi. Amerikan komandirleri bolsa, german güýçlerini söweş operasiýalara çagyrdy. ”Ýöne german missiýasy hiç mahal şeýle maksady oňlamady we olaryň harby enjamy ýeterlik däl” diýip, zurnalist Wergin sözüne goşdy.
Gunduzda dartgynlylygyň ösendigi üçin ýerli ilat haýsy-da bolsa, bir tarapa goşulmaga mejbur edilýär. Maglumatlara görä, käbir maşgalalar bir ogluny talyplara goşulmaga ýollady. Çünki olaryň welaýaty öz kontrollygyna geçirmegi mümkin. Şeyle-de öňki komandirleriň täzeden ýaraglanýandygyny we Gunduzy täzeden dikeltmek üçin paç ýygnaýandygyny ýerli ilat habar berýär.


text:
Prezident Hosni Mubaregiň iş başynda çekilmegini talap edýän protest aksiýalary başlanaly bäri Müsürdäki syýasy krizis ýurda 3,5 milliard dollar zyýan ýetirdi.
Oppozisiýa liderleri Mubarek häkimiýet başynda otursa, köpçülikleýin mitingleriň sişenbe, anna günleri geçiriljekdigini aýdýarlar.
Dolandyryjy Milli –demokratik partiýanyň düzüminde özgeriş bolup, Mubaregiň ogly Gamalyň wezipesini terk edendigi habar berilýär.
Anyklanan maglumata görä, prezident partiýadaky wezipesini özünde saklap galypdyr.


text:
Türkmen halky Gurban baýramyny elmydama uly dabara bilen belleýär. Sowet Soýuzynyň diýdimzor döwründe-de ol bu mukaddes baýramy bellemekden ýüz öwürmeýärdi. Mal öldürip, gurbanlygam ederdi, hiňňildigem uçardy.
Her ýyl bellenilip geçilýän Gurban baýramynda türkmenler mal soýup, tagam bişirip, goňşy-golamlaryna hödür edýär. Şol hödür edilýän tagam bolsa, köplenç ýagdaýda dograma bolýar.
Dograma türkmen halkynyň milli tagamydyr. Ol toý-baýram wagtynda hökman taýýarlanaýmaly naharlaryň bri hasaplanylýar. Esasan-da, Gurban baýramy döwründe tas hemmeler diýen ýaly, bu tagamy taýýarlaýarlar.
Ýöne soňky ýyllar Gurban baýramynda bu tagamy datmak hyllalla bolup başlady. Bu ýyl bolsa has-da beter. Men tanyş-bilişlerimiň gurbanlyklaryna baryp, üç günüň dowamynda bary-ýogy iki öýden dograma datdym. Haýsy öýe barsaň, ýa-ha çekdirme, ýa-da palaw atarylypdyr.
Bu ýagdaý diňe meň obamyň çäginde däl, eýsem, beýleki obalarda hem şeýle eken. Dogramany dört öýden diňe bir öý edipdir.
Milli tagam bolan dogramanyň deregine toý-baýramlarda beýleki tagamlaryň bişirilmegi, göräýmäge, ýöntemje bir mesele ýaly bolup görünýän bolmagy-da mümkin. Emma bu meseläniň aňyrsynda juda uly problemanyň—milletiň agzybirliginiň dargamagy ýaly meseläniň ýatandygy hakda köpler pikirem edýän däldir.
Köp zähmet talap edýän tagam
Dograma zähmeti köp talap edýän tagam. Has-da beteri, uly mähelläni sowmak üçin bişirilende. Bu tagamy taýýarlamak üçin ilki petir çörek bişirmeli. Uly dabara üçin petir çöregi bişirmäge azyndan bir halta uny hamyr edip ýugurmaly. Tamdyra ýapmaly. Tamdyrda bişen çöregi bolsa, owunjak edip, dogramaly. Bir çöregi dogramak üçin bolsa azyndan ýarym sagat wagt gerek bolýar.
Adatça, toý-tomgy edilende, dograma taýýarlanylanda, hökmany suratda goňşy-golamlar kömege gelýär. Goňşy-golamsyz uly dabaralary sowaýmak mümkin däl. Hut goňşularyň kömegi bilen, agzybirlikde, hamyr ýugrulýar, tamdyra nan ýapylýar, çörek dogralýar, dograma taýýarlanylýar.
Ýöne döwrüň üýtgemegi bilen, adamlaryň häsiýetleri-de düýpgöter üýtgedi. Adamlar biri-birine kömek etmekden gaçyp başladylar, ähte wepalylyk, berlen söze ygrarlylyk diýlen düşünjeler indi türkmen halky üçin ýat bolup başlady.
Hut şonuň üçinem soňky döwürler toý-tomgularda, dabaralarda hysyrdysy, zähmeti köp bolan dograma tagamynyň deregine adamlar, aňsatjak taýýar edilýän çekdirme, palaw ýaly naharlary taýýarlaýarlar. Şeýdip olar goňşularynyň hyzmatyna mätäç bolmajak bolýarlar.
Parahat Ilmyradow Aşgabat şäheriniň ýaşaýjysy.


text:
Indoneziýanyň sudy neşe gaçakçylygynda aýyplanýan gyrgyzystanly Jibek Sakeýewanyň garşysyna sud diňlenişigini gaýra süýşürdi.
Jalalabadly 21 ýaşly Sakeýewa geçen ýylyň oktýabr aýynda Indoneziýanyň halkara aeroportunda saklanypdy. Polisiýa onuň el goşlaryndan bir kilogram geroin tapdy.
Sakeýewa şol geroiniň özüniňki däldigini we ony Afrikadaky bir dostunyň Indoneziýa getirmegini sorandygyny aýdýar.
Prokurorlar suddan Sakeýewany 15 ýyl türme tussaglygyna höküm etmegi soraýarlar.
Gyrgyzystanyň Daşary işler ministrliginiň resmisiniň Azatlyk Radiosyna aýtmagyna görä, bu sud diňlenişigi 19-njy maýa çenli gaýra süýşürildi. Sebabi dilmaç suduň jaýyna gelmedi.
Gyrgyzystanyň Indoneziýada diplomatik missiýasy ýok.
Gyrgyzystanyň Daşary işler ministrliginiň metbugat gullugynyň Azatlyk Radiosyna aýtmagyna görä, Sakeýewanyň meselesi barada 25-27-nji maýda gyrgyzystanyň daşary işler ministri Ruslan Kazakbaýewiň we Indoneziýanyň Daşary işler ministrliginiň resmileriniň Jakartada boljak duşuşygynda gürrüň ediler.


text:
ÝUNESKO-nyň karary esasynda, 1999-njy ýyldan bäri her ýylyň 21-nji fewralynda Bütindünýä Ene dili güni bellenilip gelinýär.
Bilnişi ýaly, dürli ýurtlarda azlyk bolup ýaşaýan halklaryň we etniki toparlaryň ene dillerini gorap saklamagy hemişe aňsat düşüp hem durmaýar.
Eýsem Eýran, Owganystan, Pakistan we Türkiýe ýaly ýurtlarda azlyk bolup ýaşaýan etniki türkmenleriň ene dillerini gorap saklamagynda nähili meseleler bar?
Azatlyk Radiosynyň «Dünýä türkmenleri» gepleşiginiň nobatdaky sanynda şu mesele ele alynýar we söhbetdeşlige etniki türkmenleriň wekilleri gatnaşýar.
Belki, siz hem söhbeti diňläp, öz pikir-tejribeleriňizi paýlaşarsyňyz? Pikirleriňize garaşýarys.


text:
Göreş - Türkmenistanda sportuň iň bir meşhur görnüşlerinden biri hasaplanýar. Ýöne şu ýylyň fewral aýynda halkara olimpiýada Komitetiniň 15 agzadan ybarat dolandyryjy geňeşi sportuň göreş görnüşini 2020-nji ýylyň olimpiýa oýunlaryndan çykarmaklygy teklip etdi.
Eýsem, göreşiň olimpiýa oýunlaryndan çykarylmalydygy barada edilen bu teklibe türkmenistanly sportsmenler nähili baha berýärler? Şu mesele barada Azatlyk Radiosy özüni Azat diýip tanadan türkmenistanly göreş boýunça tälimçi bilen söhbetdeş boldy.


text:
Şü gün türk ýolbaşçylary bilen Ýewropa Birleşigine girýän ýurtlaryň arasynda, NABUCCO turba proýekti boýunça hökümetara ylalaşyga gol goýulmagyna garaşylýar.
Bu turba Hazar deňziniňi we ýakyn gundogaryň gazyny Ýewropa akdyrmak arkaly, birligiň rus gazyna bolan mätäçligini azaltmagy maksat edinýär.
Mälim bolşuna görä, şu ýylyň başynda Orsýet bilen Ukrainanyň arasynda gaz boýunça ýüze çykan dartgynlyk sebäpli, bu proýekte berlen üns barha artypdy.
Sebäbi bu dartgynlylyk Orsýetden Ýewropa akdyrylýan gazyň möçberine hem ýaramaz täsirini ýetiripdi.
Mälim bolşuna görä, turbanyň tranziti boýunça geçirilýän bu ýygnaga Türkiýe bilen bir hatarda, Bolgariýanyň, Ruminiýanyň, Wengriýanyň we Awstriýanyň wekilleri gatnaşarlar.
NABUCCO turbasy, ady agzalýan bu ähli ýurtlaryň territoriýasyndan geçer. Şeýle-de bu proýektde Germaniýanyň hem paýynyň bolmagyna garaşylýar.
Her ýyl 31 milliard kub meter gaz akdyrmagyna garaşylýan bu proýekte, Türkmenistan hem gaz ibermäge taýýardygyny mälim etdi.


text:
Hytaý özüniň ilkinji görünmeýän söweş dronyny, adamsyz uçaryny synag etdi.
Döwlet eýeçiligindäki metbugat bu synagyň penşenbe güni günorta-gündogardaky Çeňdu şäherinde geçirilendigini aýtdy. «Žianly» ýa-da «Ýiti gylyç» atlandyrylan adamsyz uçar, aýdylmagyna görä, 20 minut çemesi uçupdyr.
Döwlet mediasy bu uçuşy Hytaýyň howa güýçleriniň Günbatar ýurtlarynyň howa güýçleriniň derejesine göterilmek mümkinçiliginiň subutnamasy hökmünde wagyz etdi. Hytaý öz harby tehnikasyny ösdürmäge çalyşýar.
Ol indi goranyşa dünýäde ikinji köp çykdajy edýän ýurda öwrüldi.


text:
Krym tatarlary Stalin tarapyndan öz dogduk mekanlaryndan sürgün edilmekleriniň 70-nji ýyl dönümini, Hatyra gününi belleýärler.
Ukrain ýarymadasynyň paýtagty Simferopolda, habarlarda aýdylmagyna görä, şäheriň etegindäki metjidiň golaýynda ýygnanyşyk geçirilýär.
Irden Simferopol şäheriniň demirýol stansiýasynyň ýanyndaky ýadygärligiň töwereginde 100-den kän adam ýokdy.
Adatça 18-nji maýda, 1944-nji ýylda sowet häkimiýetleriniň tatarlary Merkezi Aziýa sürgün edip başlan gününde on müňlerçe tatar Simferopala ýygnanyp, Hatyra gününi belleýär.
Sürgün edilen 200 müň tataryň köpüsi ýoldaky hupbatlardan heläk boldy.
Mejlis, Krym tatarlarynyň esasy wekilçilik guramasy 17-nji maýda Hatyra gününiň goýbolsun edilýändigini yglan etdi.
Mejlisiň websaýtynda 17-nji maýda çap edilen beýanatda aýdylmagyna görä,18-nji maýda «Simferopol şäheriniň merkezinde köpçülikleýin ýygnanyşyk bolmaz».
Muňa derek Mejlis tatarlaryň dini merkezlerde we beýleki ýerlerde toplanmagyny ündedi.
Bu çäre Krymyň häkimiýetleri martda Orsýet tarapyndan anneksiýa edilen regionda 6-njy iýuna çenli jemgyýetçilik ýygnanyşyklaryny gadagan edenden soň görüldi.
Krymyň Moskwa tarapdar lideri Sergeý Aksýonow ýygnanyşyklary gadagan etmek baradaky kararyny günorta-gündogar Ukrainadaky zorlukly wakalar bilen esaslandyrmaga çalyşdy.
Mejlisiň başlygy Refat Çubarow bu karary “adamkärçiliksiz akt» hökmünde häsiýetlendirdi.
Orsýetiň prezidenti Wladimir Putin 17-nji maýda Soçide krym tatarlarynyň wekilleri bilen duşuşdy we olaryň durmuş-ýaşaýyş derejeleriniň gowulanjagyny aýtdy.
Emma ol krym tatarlarynyň öz geljekleriniň Orsýet bilen baglydygyny kabul etmegi gerek diýdi.
Birleşen Ştatlaryň döwlet sekretary Jon Kerri Waşingtonda «Orsýetiň Krymy basyp almak we anneksiýa etmek synanyşygy köne ýaralary açdy» diýdi.
Kerri Birleşen Ştatlar «1944-nji ýylyň betbagtçylygyny çuňňur gynanç bilen ýatlar, ýogsam biz bu günki gün, raýdaşlyk üçin, krym tatarlaryna abanýan täze howpa garşy hem bile durus» diýdi.


text:
Şenbe güni Türkmenistanyň parlamentiniň nobatdaky maslahatynda ençeme täze kanunyň proýektlerine garaldy.
Garalan möhüm kanuny proýektleriň hatarynda “Halk maslahatlarynyň we geňeşlerin agzalaryny saýlamak” baradaky, “Statistika” baradaky, “Döwlet pensiýa strahowaniýasy” baradaky, “Ýol hereketleriniň howpsuzlygy” baradaky we “Migrasiýa” baradaky kanunlaryň proýektleri-de boldy.
Mundan daşary, şenbe günki maslahatda parlamentiň deputatlary birnäçe kanuna üýtgetmeleri girizmek barada-da karar kabul etdiler. Ýöne kanunlara girizilen bu üýtgetmeleriň anyk nämelerden ybaratdygy barada takyk maglumat berilmeýär.


text:
Nokia firmasy birnäçe gün mundan owal öz tizara gurnajak tanadyş çäresine çakylyklary ýollapdy. Firma çakylyk hatlarynda planlaşdyrylýan çärede täze bir enjamyň tanadyljakdygyny habar beripdi. Uly gyzyklanma bilen garaşylan şol enjam indi tanadyldy.
Esasy maksat film önümçiligidir
Nokia OZO WR atly wirtual reallyk enjamyny halk köpçüliginiň dykgatyna hödürläpdir.
Firma täze enjam bilen kinofilmleriň senarisini ýazýanlary we ylaýta-da film önümçiligini özüne çekmek isleýär. Täze enjam 8 sany obýektiwi we 8 sany mikrofony bilen 360 derejede bütin daş töwereginiň wideolaryny surata düşürip bilýär.
"Nokia OZO WR" enjamynyň surata düşüren wideolary 3D äýnekler bilen dessine we jikme-jik görlüp bilýär. Täze enjam, beýleki kamera ulgamlaryna görä, ulanmaga has amatly görnüşde ýasalypdyr.
Ýylyň ahyrynda satuwa çykarylar
Firmanyň metbugat beýannamasynda şeýle diýilýär: "Wirtual reallyk ýakyn geljekde adamlaryň maglumat alyş-çalşygyny, dynç alşyny, habarlary we özara gatnaşyklaryny baýlaşdyrar diýip umyt edýäris. Biz OZO enjamy bilen bu özgerişlige esasy goşandy goşmagy maksat edindik".
Häzirlikçe bahasy aýan edilmeýän täze enjamyň 2015-nji ýylyň ahyrynda satuwa çykaryljakdygy aýdylýar.


text:
Özbaşyna many aňlatmaýan we sözlem agzasy bolup bilmeýän hemde sözleri, sözlemleri bir-birine baglamaga ýa-da sözleriň soňunda gelip, öz öňündäki sözleri dürli manylarda getirmäge hyzmat edýän sözlere kömekçiler diýilýär.
Kömekçi sözler ýerine ýetirýän hyzmatyna garap iki topara bölünýärler: baglaýjy kömekçiler we sözsoňy kömekçiler.
Özbaşdak many aňlatman, sözleri ýa-da sözlemleri baglanyşdyrmaga hyzmat edýän sözlere baglaýjy kömekçiler diýilýär.
Howa sowady we gar ýagmaga başlady.
Baglaýjy kömekçiler, sözlemdäki hyzmatyna görä, birnäçe toparlara bölünýärler:
Ugurdaş manyly sözleri we sözlemleri baglanyşdyrýan baglaýjylar: we, hem, bilen, -da, -de.
Ýolagçylar mündüler we otly ugrady.
Garşylykly manyly sözlemleri baglanyşdyrýan baglaýjylar: emma, ýöne, weli, ýöne welin.
Şunça garaşdymam weli, maşyn gelmedi.
Ikuçlulygy bildirmäge hyzmat edýän baglaýjylar: ýa, ýa-da.
Ol şu gün geler ýa-da ertir öýlän.
Gezekleşigi aňladýan baglaýjylar: kä (käte).
kä men olara barardym, käte-de ol bize gelerdi.
Garşylygy we şerti aňladýan baglaýjylar: ýogsa, bolmasa, ýogsam bolmasa.
Gapyny kakaýdyň, bolmasa ýatjakdym.
Ýoklugy aňladýan baglaýjylar: ne, ne-de.
ne çiş köýsün, ne kebap (nakyl).
Özbaşdak many aňlatmaýan we sözleriň soňundan gelip, öz öňünden gelýän sözleri dürli manylarda getirmäge hyzmat edýän sözlere sözsoňy kömekçiler diýilýär.
Sözsoňy kömekçiler özleriniň hyzmaty boýunça aşakdaky toparlara bölünýärler:
Sebäp we maksat görkezmäge hyzmat edýän sözsoňy kömekçiler: sebäpli, üçin, ötri, görä, ugrunda, zerarly.
Seniň giç gelmegiň zerarly, okuwyma ýetişip bilmedim.
Deňeşdirmegi görkezýän sözsoňy kömekçiler: garanda, seredende, görä, deňeşdirende.
Onuň boýy seňkä görä, pesräk.
Meňzetmegi görkezýän sözsoňy kömekçiler: ýaly, kimin, dek.
Aýy kimin asylyşy gerekdir.
Ugur görkezýän sözsoňy kömekçiler: tarap, garşy, baka.
Jemal eje oba tarap ädimledi.
Kim, näme dogrusynda sözlenýändigini bildirmäge hyzmat edýän sözsoňy kömekçiler: hakynda, dogrusynda, barasynda.
Sapar aganyň edermenligi hakynda gürrüň etdik.
Wagt-dowamlylyk görkezmäge hyzmat edýän sözsoňy kömekçiler: çenli, deňiç, öň soň, owal, ozal, bäri.
Üç güne çenli näme iş etdiň?
Bilelikdeligi görkezmäge hyzmat edýän sözsoňy kömekçiler: bilen, bile.
Men jigim bilen bagyň ýanyndan geçip gitdim.


text:
Türkiýäniň gümrük resmileri Eýrandan Siriýa harby enjamlary alyp barmakda güman edilen dört maşyny saklady.
Türkiýäniň “Dogan” habar gullugy Kilis welaýatynyň gubernatory Ýusuf Odabaşa salgylanyp, ýük maşynlarynyň Siriýa geçilýän serhetde konfiskasiýa edilendigini ýazdy.
Odabaş bu ýükleri barlamak üçin Ankaradan ekspertleriň iberilendigini aýtdy.
Türkiýe Başar al-Assadyň režiminiň hökümete garşy protestçileri güýç bilen basyp ýatyrmagyna protest bildirip, Siriýa garşy ýarag embargosyny girizipdi.


text:
Birleşen Ştatlaryň kongresmeni Antoni Weiner internetiň üsti bilen özüniň haýasyz suratlaryny ýaş zenanlara ugradandan soň dörän galmagal sebäpli wezipesinden çekilýändigini aýtdy.
Weiner penşenbe güni çykyş edip, bu dörän gopgun sebäpli ýurduň Wekiller palatasynda wekilçilik edip bilmejekdigini aýtdy.
“Men öz goýberen şahsy ýalňyşlarym we döreden kynçylyklarym üçin nobatdaky gezek ötünç soraýayn. Men öz goňşularymdan we öz saýlawçylarymdan, hususan-da öz aýalym Humadan ötünç soýaryn” diýip, Weiner çykyş etdi.
Şu hepdäniň başlarynda prezident Barak Obama eger-de Weineriň ýerinde bolan bolsa, onda özüniň wezipeden çekiljekdigini aýdypdy.


text:
Türkmenistanyň Özbegistan bilen serhediniň “Hoja eli” diýlip atlandyrylýan geçelgesinde garaşyp duran özbek raýaty, Tahýataş şäheriniň ýaşaýjysy Sapar Azatlyk Radiosynyň Türkmen gullugyna jaň edip, özlerini türkmen serhetçileriniň Türkmenistana geçirmeýändigini, ir sagatdan bäri şol ýerde saklaýandyklaryny aýtdy.
Sapar: Men Özbegistandan. Tahýataş şäherinde ýaşaýan. Biziň o ýanda garyndaşlarymyz bar, Türkmenistana geçmeli. Şo garyndaşlarymayza geçjek bolsak, geçirmän dur-da bizleri. Bu ýerde adamlar, Özbegistanyň raýatlary geçdi Özbegistanyň granisasyndan. Bärdäki Türkmenistanyň nemesi geçirmän dur. Diňe özüni – türkmenleri geçirip dur-da. Özbegistanyň raýatyny geçirmän dur. Bu ýerde adam köp. 100-150 adamy ortarada hal edip goýdy. Indi geçirmän dur. Oňa aýtsak, “başlygyňa aýdaly” diýsek, başlygyny çagyrmaýar. Kak butda izdewatsýa edip dur-da üstümizden.
Azatlyk Radiosy: Edil şu wagt siz nirede? Şol serhetdemi?
Sapar: Hawa, hawa, häzir iki ortada durus. Türkmen bilen özbegiň arasynda durus.
Azatlyk Radiosy: Haçandan bäri dursuňyz o taýda?
Sapar: Azanda, sagat 9-da geçdik bu ýana. Dokuzdan bäri durus.
Azatlyk Radiosy: Türkmenistanyň serehet garawullary bir zat soraýarmy sizden? Näme diýýär?
Sapar: “Garaşyň” diýýär. “Garaşyň”. Türkmeniňkini geçirip dur-da. Bizem geçirmän dur.
Azatlyk Radiosy: Sebäp aýdýarmy size? Näme üçin geçirenok, o barada sebäbini aýdýarmy?
Sapar: Ýok, ýok. Diňe geçirmän dur. Bu ýerde bir 100-150 adam dur. Garaşyp, uže nerwnyý bolup gitdi-dä bular.
Azatlyk Radiosy: Siz wiza alyp bardyňyzmy ýa wizasyz girjek bolduňyzmy?
Sapar: Ýok, ýok. Biz wiza alman geçjek bolup durus dört güne, üç güne.
Azatlyk Radiosy: Sizden wiza-ha talap edenokdyr?
Sapar: Ýok, ýok. Wiza talap etmeýär bizden.
Azatlyk Radiosy: Wiza gerekmi size aňryk geçmek üçin?
Sapar: Ýok, ýok. Wiza gerek däl, diňe peçat basýa bu ýana geçene. Çykan wagtynda-da peçat basýa. Bolany. Şoňa sekiz dollar töleýäs, geçýäs.
Azatlyk Radiosy: Ol duňe şu gün bolan wakamy ýa mundan ozalam bolupmydy?
Sapar: Ýok, öňden şuň ýaly bolup dur bul. Öňden, uže bir näçe aý, üç-dört aý bolup gitdi. Günde oçerd, günde oçerd. Ine, häzir bu ýerde adamlar urşup ýatyr, bir-biri bilen. Ine! Urşup otyr. Çagalar, aýallar hemmesi bar bu ýanda. Hemmesi dur. Soldatlar girizenok.


text:
BMG-niň Adam hukuklary geňeşiniň Siriýadaky ýagadaýlara bagyşlap geçiren maslahatynda geňeşiň 24-e golaý agzasy, şol sanda Kuweýt, Iordaniýa, Katar, Saud Arabystany ýaly ýurtlar Siriýadaky repressiýalary ýazgarýan rezolýusiýanyň proýektini ara alyp maslahatlaşdylar.
Bu dokumentde Siriýada adam hukuklarynyň bozulmagy bilen bagly derňew geçirmek üçin halkara komissiýasynyň döredilmegi teklip edilýär.
Häzir Damaska BMG-niň ynsanperwerlik missiýasy bardy. Bu topar ýarym ýyl bäri protestleri başdan geçirýän Siriýadaky ýagdaýlara baha bermeli.
21-nji awgustda eden çykyşynda Siriýanyň prezidenti Başar al-Assad wezipesini terk etmek baradaky Günbataryň çagyryşyny ret edip, özüniň reformalaryň geçirilmeginiň tarapdarydygyny aýtdy.
Hukuk goraýjy aktiwistleriň aýtmaklaryna görä, Siriýada häzire çenli geçirilen protestleriň dowamynda 2,200-e golaý adam heläk bolupdyr.


text:
Türkmenistandan Gazagystana geçmekçi bolanda, neşe bilen tutulan türkmen raýatynyň 1981-nji ýylda Balkan welaýatynda doglan ýaşaýjysydygy aýdylýar. Onuň ady agzalmaýar.
Gazagystanyň Maňgyşlak welaýatynyň gümrük edarasynyň metbugat gullugynda Azatlyk Radiosyna aýdylyşyna görä, Türkmenistan bilen Gazagystanyň arasynda ýerleşýän “Temir-baba” atly barlag-geçiş nokadynda geçen hepdede saklanan türkmen raýatynyň “Mitsubishi Pajero” awtoulagyndan kagyza dolanan 1,99 gram marihuana neşesi tapylypdyr.
Maňgyşlak welaýatynyň gümrük gullugynyň aňtaw iti.
Türkmenistanyň raýatynyň awtoulagyndaky gizlenilip goýlan neşäni Kokžal atly aňtaw itiniň tapandygy barada habar berilýär.
Anna güni çap edilen resmi maglumata görä, Türkmenistanyň raýatyna garşy Gazagystanyň Jenaýat kodeksiniň 250-nji maddasynyň birinji bölegi, ýagny “Dolanyşykdan aýrylan serişdeleriň ýa-da dolanyşykda çäklendirilen serişdeleriň gaçakçylygy boýunça” madda laýyklykda jenaýat işi gozgalypdyr.
“Temir-baba” geçelgesi
Gazagystanyň Maňgyşlak welaýatynyň gümrük gullugy türkmen-gazak serhedindäki “Temir-baba” barlag-geçiş nokadynda iýun aýynda başga bir türkmen raýatynyň hem neşe bilen tutulandygyny habar berýär.
Türkmenistanyň 1965-nji ýylda doglan ol raýaty serhetden geçmekçi bolanda, onuň ýanyndan 175, 83 gram guradylan marihuana neşesi tapylypdyr. Şonda türkmen raýatyna garşy Gazagystanyň Jenaýat kodeksiniň 250-nji maddasynyň ikinji bölegi boýunça, ýagny “Uly möçberdäki neşe gaçakçylygy” boýunça jenaýat işi gozgalypdyr we ony tussag etmek barada höküm çykarylypdyr.
Ýaňy-ýakynda “Temir-baba” barlag-geçiş nokadynda Türkmenistanyň ýene bir ýaşaýjysynyň uly möçberde puly bikanun geçirmekçi bolanda saklanandygy barada maglumat peýda boldy.
Maňgyslak welaýatynyň gümrük gullugynyň resmi maglumatyna görä, onuň el goşunda gümrük deklarasiýasynda görkezilmedik 49 müň 200 amerikan dollary tapylypdyr.
Maňgyşlak welaýatynyň gümrük gözegçiligi boýunça departamenti puly resmileşdirmän geçirmekçi bolan türkmen raýatyna garşy Gazagystanyň Jenaýat kodeksiniň 250-nji maddasynyň birinji bölegi, ýagny “Dolanyşykdan aýrylan serişdeleriň ýa-da dolanyşykda çäklendirilen serişdeleriň gaçakçylygy boýunça” madda laýyklykda, jenaýat işini gozgapdyr.


text:
Şu gün Birleşen Ştatlaryň prezidenti Barak Obama Waşingtonda Ysraýylyň premýer-ministri Benýamin Netanýahu bilen gepleşik geçirmekligi planlaşdyrýar.
Bu gepleşiklerde esasan Ysraýyl-Palestin parahatçylyk meseleleri bilen baglanyşykly temalar ara alnyp maslahatlaşylar diýlip garaşylýar. Ýöne Waşingtonyň resmileri bu gepleşikleriň anyk gün tertibi barada häzirlikçe hiç hili maglumat bermediler.
Soňky wagtlar Benýamin Netanýahuwyň ýolbaşçylygyndaky Ysraýyl hökümetiniň Günbatar Kenardaky Palestina degişli territoriýada gurluşyk işlerini ýaýbaňlandyrmagy bilen Ysraýyl-Palestin parahatçylyk gepleşikleriniň ýagdaýy hem çylşyrymlaşdy.
Prezident Barak Obamanyň administrasiýasy Ysraýylyň bu gurluşyk işleriniň togtadylmagyna çagyryş edip gelýär.


text:
Ýewropa Bileleşigi düýn Azerbeýjan we Türkmenistan bilen Hazaryň üstünden çekilmeli gaz geçirijisiniň gurluşygy barada gepleşik geçirmegi karar etdi.
ÝB-niň 27 agzasynyň ählisi bu iki ýurt bilen gepleşik geçirmegi Ýewropa komissiýasyna tabşyrmak barada ylalaşyga geldi.
ÝB Nabukko gaz geçirijisini gurmagy hem goldaýar, bu geçiriji Hazar ýakasyndaky ýurtlaryň gazyny türk-gürji serhetleriniň üsti bilen Ýewropa getirmeli.
Emma Türkmenistandan gaz getirmeli transhazar geçirijisi bolmasa, Nabukkonyň ýylda 31 milliard kub metr gazy nireden aljagy belli bolman galýar. Türkmenistan dünýäniň gaza baý dördünji ýurdy bolup durýar.


text:
Müsüriň kurort şäheri Şarm-aş-Şeýhde şu gün Ysraýylyň premýer-ministri Binýamin Netenýahu bilen Palestin awtonomiýasynyň lideri Mahmud Abbas duşuşýar.
Müsüre barýan ABŞ-yň Döwlet sekretary Hillary Klinton gepleşige gatnaşýjylara bir ylalaşyga gelmäge wagt boldy diýdi.
Şeýle hem Klinton Ysraýylyň Günbatar kenardaky gurluşyklary saklamak kararyny ýene uzaltmalydygyny aýtdy. Ýöne ýekşenbe güni Netenýahu ol işi saklamagyň dowam etdirilmejekdigini, diňe alnyp barylýan işleriň depgininiň peseljekdigini mälim edipdi.
Eger Ysraýyl gurluşyk işlerini ýaňadan başlasa, Abbas gepleşikleri taşlap gitjekdigi bilen haýbat atdy.


text:
Bir bar eken, bir ýok eken. Bir zamanda bagt bilen akyl jedel edipdirler. Olaryň jedeli: «Biziň haýsymyz adama iň gerekli?» diýen dawadan başlanypdyr. Olaryň her haýsy özüni beýlekisinden gerekli hasaplapdyr. Ahyrda bular dawalarynyň arasyny açmakçy bolýarlar.
Bagt baryp, bir kär ýakmaz, iti kowup ýerinde ýatyp ýören ýalta oglanyň başyna gonýar. Bagt oňa gonansoň, akyl ondan bütinleý aýrylýar.
Şol ýurduň patyşasynyň weziri ogulsyz eken. Ogulsyzlykdan onuň göwni gaty çökgün eken. Wezir bir ýere barýarka, ol oglany göräýýär. Oglanda bagt bolany üçin weziriň gözüne ýakymly görünýär. Dessine wezir ony özüne ogul edinýär. Wezir ogully bolanyna köp şatlanypdyr. Ol oglany öz ogly hasaplap, iýdirip-içirip, öz öýünde saklaberipdir.
Bir gün wezir ogluny yzyna tirkäp, patyşanyňka gezelenje barypdyr. Patyşa ol oglany ýagşy görüp, oňa bir alma beripdir. Oglan bolsa ol almany hasyr-husur iýipdir. Patyşa bolsa muňa şatlanyp gülüpdir. Birnäçe wagtdan soň, wezir ogluny alyp, öýüne gaýdypdyr. Ýolda gelýärkäler, wezir ogluna:
— Oglum, patyşanyň beren zadyny şol bada iýäýmek biedeplik bolar. Ony ysgap-ysgap, goltugyňa salaýmalydyň — diýipdir.
Onda oglan:
— Bolýar, ata. indi patyşa zat berse şeýle edäýerin — diýipdir.
Birnäçe günden soň, wezir ogluny ýene patyşanyňka myhmançylyga alyp barypdyr. Ol ýerde azrak gürrüňleşip oturansoňlar, bularyň öňlerine nahar gelipdir.
Patyşa bir etli omaçany alyp, weziriň ogluna beripdir. Oglan hem ony ysgaşdyryp, goltugyna salyp oturyberipdir. Muňa patyşanyň wagty hoş bolup gülüpdir. Weziriň bolsa gaty gahary gelipdir we utanjyna ýüzi gyzarypdyr. Ýene öňküsi ýaly, ýola çykýança, ogluna hiç zat diýmändir. Ýolda ogluna:
— Hiý, şunuň ýaly hem akmaklyk bolarmy? Goltuga salynjak zat bilen salynmajak zady bilmeýärmiň?! — diýip käýinipdir.
Oglanyň bolsa gahary gelipdir. Öýe baranlaryndan soň oglan:
— Bu hili käýinç eşidip ýaşanymdan ýaşamanym gowy — diýip, özüni tamdan taşlamakçy bolupdyr. Ol tamyň üstüne çykyp, gyrasyna gelýär welin, şol wagt bagt:
— Aý, akyl, ýetişeweri, oglan elden gitdi — diýip, uly ili bilen gygyryberipdir. Akyl derrew baryp, şol oglanyň başyna gonupdyr. Oglan akyllanyp, özüni tamdan taşlamak pikirinden el çekipdir. Şeýdip, dawada akyl ýeňiji bolupdyr.


text:
Prezident Wladimr Putin Orsýet gomoseksuallary kemsitmeýär diýdi.
Putin duşenbe güni Amsterdamda guralan metbugat ýygnagynda çykyp gürledi. Ol bu ýerde geý hukuklaryny goraýjy aktiwistler we Orsýetde geýler barada alnyp barylýan syýasata tankydy garaýan beýleki protestçiler tarapyndan garşylandy.
Putin “munuň hemme kişä aýdyň bolmagy gerek, Orsýetde seksual azlyklaryň hukuklarýa bozulmaýar, bu hili adamlar, beýleki her bir bir adam ýaly, hemme hukuklardan we azatlyklardan peýdalanýar” diýdi.
Ors kanunçylary ýanwar aýynda geýleriň jemgyýetçilik çärelerini we geý azlyklarynyň habarlaryny ýaýratmagy 16 müň dollara çenli jerime salmak bilen jezalandyrmak baradaky kanun taslamasyny tassyklady.
Bu kanun indi parlamentde tassyklanmaly we şondan soň oňa prezidentiň gol çekmegi gerek. Putin Gollandiýa Germaniýadan, kansler Angela Merkel bilen gepleşik geçirip geldi.